text:
Blue Fashion Challenge er kapping, ið snýr seg um at skapa móta á høgum stigi úr rávørum úr havinum. Tað verið seg m.a. kópur, tari, skeljadjór og fiskur.
Endamálið við kappingini er, at gerast meiri tilvitaði um rávørur og tilfeingi, ikki vanliga er nýtt í mótaverðini, og royna at skapa nýggj mótaútrykk, sum eru meira í javnvág við náttúruna.
Blue Fashion Challenge var hildin í Østrøm í Føroyum, dagarnir 22.-27. august. 11 viðurkendir sniðgevar úr øllum norðanlondum kappaðust um bestu sniðgevingina.
Sissal Kristiansen var tann, ið fór avstað við vinnaraheitinum. Sissal rekur til gerandis fyritøkuna Shisa Brand, har hon mest sniðgevur og framleiðir bundin snið úr ull. Seymigávurnar liggja tó eisini væl fyri, tí sniðgevingar hennara ið fóru við vinnaraheitinum, vóru allar seymaðar úr fiskaskræðu. Bæði kjólar og taskur.
Hetta var ein hørð kapping, við høgum krøvum til luttakararnar. Á 2. plássi kom íslenska Kolbrún Ýr Gunnarsdóttir, og grønlenska Louise Lynge Hansen fekk herðaklapp fyri sín jakka úr kópaskinni.
Sera nógv fólk var komið saman at síggja tey ymsu sniðini, ið alt bleiv víst fram við mótasýning síðsta dagin.
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...


c: text/html

text:
Hvíldin, sum einans fæst frá Jesusi
03.08.2017 - 09:02 - Kelda: keldan.fo
Hetta vælsignaða orðið stendur í Matt. 11, 28-29: Komið higar til mín øll tit, sum arbeiða og ganga undir tungum byrðum, og eg vil veita tykkum hvílu. v29 Takið upp á tykkum ok mítt og lærið av mær; tí at eg eri spaklyntur og eyðmjúkur av hjarta, og tá skulu tit finna hvílu fyri sálum tykkara.
Tað eru óivað eisini í dag mong menniskju, sum eru bæði troytt og móð av onkrum, kanska er tað sjúka, mótloysi, skuffilsi – ja, mótgongd av hvørjum tað skal vera. Hetta kunnu vit fortelja Jesusi, tí Hansara oyra er ikki so deyvt, at Hann ikki hoyrir. Hann sær eisini heilt inn í sálina hjá einum menniskja. Tað, sum vit har kanska pínast av og vilja goyma fyri øllum – eisini Jesusi. Men Hansara eyga sær alt, eisini tað, sum vit goyma aftanfyri fasaduna, so alt sær út, sum tað er í lagi - “So sig tað við Jesus, ein slíkan vin eigur tú...”.
Hann gevur hvíld í sálina, Hann eigur tað, sum kann lekja og geva kraft. Orðið sigur í Jóh. 1,12: ”Men so mongum, sum tóku ímóti honum (Jesusi), teimum gav hann mátt til at verða Guðs børn, teimum, sum trúgva á navn hansara”.
Syndabyrðan er helst byrðan, sum tyngir mest hjá øllum okkum menniskjum. Men takk og lov, vit hava Golgata heyggin, har Jesus hekk, bjarging mær var, tá eg trongdur gekk, - ja, har kunnu vit koma og leggja byrðuna. Jesus biður teg og meg koma til sín. Altíð gott og hvílandi at koma til krossin og verða lívgað av okkara elskaða Harra og frelsara.
Ein sálmur byrjar so: “Der bor en længsel i hvert bryst hernede...”. Hann kann bara stillast av Jesusi. Sálmur 23 er ein sálmur, sum mong menniskju hava sum yndissang:
“Harrin er hirði mín, ongan sakn eg kenni. Á grasgóðum fløtum Hann letur meg liggja, til hvíldarvøtn Hann leiðir meg...”.
Ja, tað er hann, sum hevur umsorgan fyri tær og mær og gevur okkum alt, okkum tørvar. Hetta er ein hvíld, sum ikki finst nakra aðrastaðni, men bara hjá Jesusi. Tað kann vera friðaligt rundan um okkum, men hvíldina og friðin er tað bara Jesus, sum kann geva eini friðleysari sál. Hjá Jeremia stendur eitt gott orð í kap. 35, vers 25: “Tí at eg (Harrin Jesus) lívgi hvørja ørtysta sál og metti allar, ið maktaloysi hava fingið.”
Kasta byrðu tína á Harran! Hann skal halda tær uppi. Hann skal ikki í allar ævir lata hin rættvísa vikast. Sálm. 55, 23
Skrivað hevur Bodil Olsen

robotstxt: allowed

filter: keep


text:
Formansskapurin í Norðurlandaráðnum mælir til, at uppskotið um fullgildan føroyskan limaskap í Norðurlandaráðnum, verður burturvíst. Hósdagin skal Norðurlandaráðið atkvøða um, hvørt málið yvirhøvur skal viðgerast.
Í september í 2016 legði Ruth Vang uppskot fram fyri Føroyar á Norðurlandaráðnum, har mælt varð til at kanna, hvussu føroyingar kunnu fáa fullgildan limaskap í Norðurlandaráðnum. Málið hevur fleiri ferðir verið viðgjørt á Norðurlandaráðnum áður, men tað hevur ongantíð eyðnast at fáa limaskap í Norðurlandaráðnum.
Í hesum døgum er fundur í Norðurlandaráðnum, og hósdagin skal Norðurlandaráðið viðgera uppskot frá formansskapinum um limaskapin. Men Norðurlandaráðið sleppur ikki at atkvøða um, hvørt føroyingar skulu fáa limaskap ella ikki, tí formansskapurin mælir nevnliga til, at uppskotið als ikki verður viðgjørt longur. Tí fer Norðurlandaráðið, um tað fylgir tilmælinum frá formansskapinum, at atkvøða um at lata málið falla burtur.
Tað hevur ljóðað, at grundin til, at Føroyar ikki kunnu verða limur í Norðurlandaráðnum, er, at føroyingar ikki kunnu verða limir í einum altjóða felagsskapi, har Danmark longu er limur. Í uttanríkispolitisku lógini stendur, at føroyingar hava heimild at samráðast um altjóða sáttmálar eftir ávísum treytum, men í somu lóg stendur, at heimildin ikki er galdandi “… um altjóðarættarligar sáttmálar, sum skulu galda fyri Danmark, ella sum samráðst verður um í millumtjóðafelagsskapi, har sum Danmarkar kongsríki er limur.”
Í grundgevingini frá formansskapinum í Norðurlandaráðnum um at burturvísa málið stendur eisini, at spurningurin um føroyskan limaskap skal viðgerast ímillum Føroya og Danmarkar, og at Norðurlandaráðið ikki heldur seg kunna byrja samráðingar við Føroyar, um hvussu spurningurin um føroyskan limaskap skal loysast ímillum Danmark og Føroyar. Danmark vil ikki, at Føroyar fáa fullgildan limaskap í Norðurlandaráðnum.


text:
Embla Food Award fór av bakkastokki fyri fyrstu ferð í ár. Talan er um príshandanir sum vera latnar teimum norðurlensku londunum, ið á ymsar hættir skara framúr og skapa nýtt innanfyri matframleiðslu.
Sjey heiðurslønir vera latnir hvørt ár: "Mat til børn og ung", "Mathandverk", "Mat til mongdir", "Matsamskifti", "Matferðamál", "Rávøruframleiðsla" og "Matíverksetan".
Av hesum sjey heiðurslønum fóru Føroyar avstað við ikki minni enn trimum:
"Mathandverk" vann kokkurin Leif Sørensen, fyri sínu serligu røstu fiskakips. "Matferðamál" vann skipanin Heimablídni, sum Anna og Óli Rubeksen umboðaðu. Síðsti prísurin var "Rávøruframleiðsla" sum Eva og Jógvan Jón av Dímunargørðum vunnu.
Umframt hesar tríggjar prísirnir var kendi sjónvarpskokkurin, Gutti Winther, eisini tilnevndur til heiðurslønina "Matsamskifti" fyri sendingina "Fisk og Skips".
Av hinum norðanlondunum vann Geitmyra Matkultursenter í Noregi heiðurslønina "Mat til børn og ung", Annika Unt úr Svøríki vann "Mat til mongdir" heiðurslønina, Micheal Björklund frá Smakbyn í Álandi vann heiðurslønina "Matsamskifti", og Thomas Snellman frá REKO í Finnlandi vann heiðurslønina "Matíverksetan".
Danmark og Ísland vunnu ongar heiðurslønir á ársins Embla Food Award. Føroyingar, harafturímóti, gjørdust teir heilt stóru vinnararnir.
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...


text:
Her finnur tú tilfar um hvussu tú brúkar stroyming og heimasíðuna. Hygg fyrst her, um tú rennir teg í onkran trupulleika.
Hendan síðan verður dagførd javnan, so kom aftur av og á fyri at kunna teg.
Um stroyming - sjónvarpið
Stroyming ger tað møguligt at hyggja eftir sjónvarpinum har internetsamband er, ígjøgnum vanligt breiðband ella 4G.
KvF stroymir alt tilfar, ið verður sent, men ikki alt tilfar kann síggjast allastaðni í verðini. Í ávísum førum hevur KvF bert loyvi at senda innanlands, t.d. fótbóltslandsdystir og útlendskt tilfar.
Tá tilfar ikki er loyvt at vísa uttanlands, ger stroyming-skipanin av hvar hyggjarin er staddur. Til hetta verður GeoIP brúkt. Hetta merkir, at skipanin hyggur eftir hvør IP-adressan á tínum tóli er, fyri at gera av um tú ert í Føroyum ella ikki. Hesin hátturin at finna út av hvar brúkarin er staddur, er mest nýtti háttur til at avmarka stroyming til ávíst land ella øki.
Hví síggi eg ikki sjónvarpið?
Um tú ikki sært sjónvarpið á netinum, er tað tí at tilfarið á skíggjanum beint nú ikki kann vísast uttanlands. Sum nevnt omanfyri, er tað IP-adressan á tólinum hjá tær, ið avger, um tú sleppur at hyggja ella ikki.
GeoIP mekanisman hyggur eftir hvørjum landi IP-adressan er skrásett í. Samsvar er ikki altíð millum hesa skráseting og hvar tú ert stødd! T.d. hava summir internet-veitarar í Føroyum danskar IP-adressur - tá riggar ikki. Somuleiðis er onkur veitari í Føroyum til 4G fartelefonnet, ið brúkar íslendskar adressur.
Tú kanst lætt kanna sjálvur, hvar IP-addressan í tínum tóli hoyrir til:
Far inn á https://www.iplocation.net/find-ip-address, so sært tú hvar skipanin sigur teg verða.
Onkuntíð riggar, onkuntíð ikki
Fartelefonir, ella teldlar, ið hava GSM-kort ísett, sleppa onkuntíð framat sjónvarpinum, onkuntíð ikki. Hetta kann hava samband við hvat fyri net tú hevur samband við! Um tú ert á 4G-netinum, hevur títt tól eina aðra adressu, enn um tú hevur samband gjøgnum Wi-Fi.
Hetta kann gerast rættiliga fløkjasligt viðhvørt: Um tú ert uttanlands, hevur tín fartelefon eina føroyska addressu, um tú hevur 4G tendrað, men ikki um tú brúkar Wi-Fi sambandið á hotellinum!
Á sama hátt kunnu útlendingar, ið eru staddir í Føroyum, bert síggja sjónvarpið um teir eru á Wi-Fi, men ikki um teir eru á 4G.
Sendingar á heimasíðuni
Felags fyri alt digitalt tilfar á heimasíðuni er, at tær eru tøkar í fleiri kvalitetum. Vanliga er tað so, at títt tól og servararnir á KvF sjálvi finna útav hvat títt internetsamband orkar at flyta, og velja kvalitetin hareftir.
Sum oftast ber tað eisini til at taka sendingar niður í tí kvaliteti tú ynskir, umframt at nógvar sendingar eisini eru tøkar sum podcast.
Sjónvarp
Flestu føroysku sendingarnar verða lagdar á heimasíðuna. Tað er eitt sindur ymiskt nær sendingarnar verða lagdar út. Í høvuðsheitum er hetta galdandi:
- Beinleiðis sendingar verða lagdar út ein til tveir tímar aftaná tær eru sendar. Hetta er orsaka av, at tað kann taka langa tíð at gera tilfar klárt til heimasíðuna.
- Aðrar sendingar eru vanliga tøkar samstundis sum sendingin er á vanligu skránni - onkuntíð fyrr.
Útvarp
Ikki allar sendingar eru tøkar á heimasíðuni. Tilfar, ið ikki verður lagt út, er sovorði sum náttarrásin, og summar aðrar tónleikasendingar. Summar beinleiðis sendingar verða heldur ikki lagdar út í heilum líki, t.d. GMF - har verða einstøku søgurnar lagdar á heimasíðuna so hvørt.
- Útvarpstíðindi eru vanliga tøk nakar minuttir eftir at tíðindini eru liðug.
- Aðrar sendingar eru vanliga tøkar innanfyri ein tíma eftir tær eru sendar.
Hví er ikki alt tilfar tøkt sum podcast?
Hvør einstøk sendingaseria skal ígjøgnum eina góðkenning frá Apple, áðrenn tað ber til at gera tilfarið tøkt til podcast. Í samband við tá KvF ger broytingar í sendiflatuni, t.d. tá skift verður millum summar- og vetrarskrá, skal støða takast til einstøku sendingarnar, um tær skulu á podcast ella ikki, og hetta kann taka nakað av tíð.
Umframt hetta, krevst eisini, at tey, ið eiga rættindi til sendingina, geva loyvi til at leggja tað út sum podcast.
Hví kann ikki alt tilfar takast niður?
Á sama hátt sum við podcast, skulu tey, ið eiga rættindini, geva loyvi til at sendingin kann takast niður.


text:
- Tíðindi, mentan og ítróttur
Sent til hoyring
Ein meirluti í Løgtinginum gjørdi av 29. apríl í fjør, at samskynd skuldu sleppa at giftast. Men ein treyt varð sett fyri, at lógin kundi koma í gildi: ein regla um signing av borgarligum vígslum skuldi takast úr hjúnabandslógini fyrst.
Hjúnabandslógin er donsk, og tí skuldi Fólkatingið endaliga samtykja, at samkynd kunnu giftast í Føroyum. Men viðgerðin av uppskotinum steðgaði í danska embætisverkinum áðrenn tað slapp fyri Fólkatingið.
Spurningurin avgreiðast í Danmark
Gamaní er hjúnabandslógin donsk, men fólkakirkjan er føroysk, og tí kunnu bara føroyingar avtaka signingina av borgarligum vígslum, vildu donsku embætisfólkini vera við. Kjak tók seg síðani upp millum Mentamálaráðið og Løgmansskrivstovuna.
Løgfrøðingarnir í Mentamálaráðnum siga, at hóast fólkakirkjan otar seg inn í hjúnabandslógina, við at lova signing til borgarliga vígd hjún, skal spurningurin avgreiðast í Danmark, tí hjúnabandslógin er donsk.
Løgmansskrivstovan tók hinvegin undir við dønum. Fólkakirkjan er føroyskt málsøki, og tí skal spurningurin um at avtaka signing av borgarligum vígslum úr hjúnabandslógini avgreiðast í Løgtinginum.
Løgmaður tikið endaliga avgerð
Hann tekur ikki undir við Mentamálaráðnum, at spurningurin skal avgreiðast í Danmark. Tí hevur Rigmor Dam loksins sent eitt uppskot um, at reglan skal strikast frá Mentamálaráðnum til almennar hoyringar.
Uppskotið er eisini sent beinleiðis til ummælis hjá Heilsu- og Innlendismálaráðnum, biskupi, prestafelagnum og felagnum fyri kirkjuráðslimir, áðrenn tað fer til viðgerðar í Løgtinginum.
Tá ið reglan er strikað, sleppur broytta hjúnabandslógin endiliga fyri Fólkatingið, har tað skal endaliga samtykkjast.


text:
Tíðindi
19. juli 2017
Orsøkin til hetta er lutvíst, at skúlavegleiðingin er so skerd í tímum, at hon røkkur ikki allar næmingarnar, og lutvíst talgildingin. Ein sannroynd er í øllum førum, at næmingar leita sær kunning og upplýsingar á netinum um møguleikarnar, teir hava eftir fólkaskúla, og tað er eisini har, at teir melda seg inn á útbúgvingar. Ein vansi við talgildingini er, at upplæringin í at fylla eina umsókn út onkursvegna er endað í ongamannalandi.
- Fyrr lærdu næmingar í skúlanum, hvussu teir t.d. fylla eina umsókn til miðnámskúla út; talgildingin hevur gjørt, at eingin eigur hesa uppgávuna. Tað er heldur einki talgilt tilfar á føroyskum um, hvussu tú ger hetta. Vit áttu at havt ein talgildan pall, har umsóknarbløðini eru savnað, og har tú samstundis lærir at fylla umsóknarbløð út. Umsóknarbløðini eru ymisk, frymlarnir ymiskir, krøvini ymisk, og tað er skjótt at villast ella misskilja, um eingin er at vegleiða teg, sigur Ester Poulsen, forkvinna í Vegleiðarafelag Føroya.
Ein onnur avleiðing av talgildingini er, at næmingurin er rættiliga einsamallur um uppgávuna at søkja inn á útbúgvingar. Foreldrini hava onkursvegna mist tamarhaldið, og tað sama hava skúlarnir, sum ikki longur eru partur av hesum í sama mun sum fyrr.
- Næmingar spyrja ikki á sama hátt sum fyrr um, hvussu tú fyllir eina umsókn út; teir orðna tað sjálvir. Næmingunum nýtast heldur ikki undirskrift frá foreldrunum, áðrenn teir søkja. Í Danmark skulu foreldur skriva undir, áðrenn umsóknin frá næminginum verður góðkend.
Næmingar hava ofta ein dreym um, hvat tey vilja verða, tá ið teir verða vaksnir; summir hava greiðar ætlanir og satsa miðvíst eftir ávísari útbúgving og starvsleið; eitt vandamál er, at tað er stórt arbeiðsloysi í nógvum vinnugreinum, og hetta vandamálið eru næmingarnir mangan ikki tilvitaðir um.
- Ein uppgáva hjá vegleiðarunum er at gera næmingar tilvitaðar um, hvørjum vinnugreinum tørvur er á; tí er tað so ógvuliga umráðandi at kunna næmingar um arbeiðsmarknaðin og tær mekanismurnar, sum har eru galdandi, eitt nú eftirspurning og útboð av arbeiði; eisini er tað umráðandi at kunna næmingar og lesandi um, hvar tey kunnu fáa upplýsingar um, hvat arbeiðsmarknaðinum tørvar. Í Føroyum eru møguleikarnir fyri starvi meiri avmarkaðir enn aðra staðni, men eisini uttanlands er arbeiðsloysi í ávísum vinnugreinum. Føroyska samfelagið vil hava fólk heim eftir lokna útbúgving, men javnan eru ikki størv tøk til teirra sum velja at flyta heim; tey koma heim við góðum vónum og einum vilja at búgva í Føroyum, men nógv hava sera ilt við at fáa starv í tí, tey hava útbúgving í. Havi skilt at tað eru umleið hálvhundrað føroyingar, sum í løtuni lesa til løgfrøðing; samstundis er ógvuliga ringt at fáa starv sum løgfrøðingur. Hetta sæst eisini í fólkaskúlanum, har fleiri, við fínari útbúgving, arbeiða sum vikarar, tí tey ikki fáa starv við tí útbúgving, tey hava tikið. Vit hava ongan stovn í Føroyum, sum ger upp, hvørjum útbúgvingum tørvur er á, hvussu arbeiðsloysið er innan fyri ávísu vinnugreinirnar og so framvegis; hetta hava tey eitt nú í Danmark, og tað er sera hent. Av tí at starvsmøguleikarnir eru avmarkaðir, hevur íverksetan týdning, hetta at gera næmingarnar tilvitaðar um, at teir kunnu skapa sítt egna starv.
Les eisini: http://skulabladid.fo/ra%C3%B0festa-sk%C3%BAlaveglei%C3%B0ingina-og-samstarva-um-felags-uppg%C3%A1vur
Mynd: Ólavur Frederiksen
Skúlablaðið
Pedda við Stein gøtu 9
100 Tórshvn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Sumt er so svulstigt, at tað bert skal njótast í smáum nøgdum, men jólini eru ein svulstig tíð, so nær annars kann man rúma eins nógva svulstigheit, sum á jólum.
Kalendaragávan hendan 21. desember harrans ár 2012, verður hátíðarhildin við einum Youtube playlista til tykkara. Hesin listin hevur eina rúgvu av løgum, ið hvør sær eru framúr svulstig, njót tey samanhangandi og blív svulstigur til jóla. Tær verður ynskt eini svulstig jól.
Góðu fittu Nudlalesarar
Nú í jólamánaðinum, er ein jólakalendari er á hvørjum horni. Mær so líkt, so vil eg ikki skilja meg burturúr, so sjálvandi er eisini ein jólakalendari her á Nudlum.
Hvønn dag fram til jóla deili eg okkurt gott við tykkum. Tað kann vera ein góður sangur, ein góð mynd, ein yrking, eitt viðmæli, ein leinkja, eitt filmklipp, ein søga, ein gáta ella okkurt heilt annað.
Seinastu 17 árini ella so, havi eg havt pakkakalendarar til synir mínar, líltar gávur, summar jólaligar, aðrar ikki so jólaligar. Soleiðis verður eisini her á Nudlum.
Vónandi tíma tit at vitja aftur, um ikki hvønn dag, so næstan hvønn dag, eg kann enntá lova, at summi klipp ella sangir vera somikið góð, at tit saktans kunnu vitja fleiri ferðir hvønn dag.
Tykkum ynskist ein góður jólamánaði.


text:
Í savninum eru sekstan stuttsøgur, sum lýsa forelskilsi og kærleika, og ikki bara tann tú vilt taka ímóti, men eisini tann tú helst vildi verið fyriuttan.
“Á einum bonki uttan fyri bygdarhúsið. Tað er ov friðarligt. Hon fer í taskuna og finnur eina lunkaða øl, sum hon rættir honum. Hann fær proppin av móti kantinum á bonkinum og gevur henni at drekka fyrst. Hon fær brús upp í nøsina og flennir. Varrarnar á henni eru vátar og freistandi, men hann heldur sær og sýgur heldur fløskuna.”
Bókin kemur út á 8 málum samstundis og er úrslit av norðurlendskum samstarvi.
Ummæli:
Bent Rasmussen: Elsker mig - elsker mig ikke. Kærlighedsnoveller fra hele Norden. Undervisere.dk
Lena Kjersén Edman: Om läppar som vill kyssa. Opsis Kalopsis. nr. 4/2010
Siv Widerberg: Älskar, älskar inte/Kääärlek. Göteborg-Posten 12. januar 2011
Aftur


text:
Dagtilhald fyri minnisveik letur upp á Skála 1. mai
Dagtilhald fyri minnisveik verður latið upp í ognini hjá Skálafjarðarsamstarvinum á Skála hin 1. mai 2016
Tíðindaskriv frá Skálafjarðarsamstarvinum:
Dagfest,hin 23. Febr. 2016
Eftir at hava umrøtt og viðgjørt áheitanina frá Runavíkar kommunu, um at viðgera brúkið av ognum samstarvsins av nýggjum, á tveimum stýrisfundum, er full semja ídag fingin um, at ognin á Skála framhaldandi skal vera virkin.
Ístaðin fyri at nýta húsini til sambýli, fara tey frameftir at hýsa einum nýggjum tilboði, ið stórur tørvur er á í økinum, sum samstarvið fevnir um.
Húsið verður dagført til nýggja tilboðið, so skjótt verandi tilboð er flutt, og um 1. mai verður klárt at taka ímóti teimum, ið hava tørv á nýggja tilboðnum.
Hesa avgerð hevur eitt einmælt stýri fyri Skálafjarðarsamstarvið tikið á fundi seinnapartin í dag.
Raksturin í samstarvinum verður tillagaður soleiðis, at nýggja virksemið liggur innanfyri verandi fíggjarkarm.
Tað er ongin loyna, at nakað av stríði hevur verið um hvussu ognirnar hjá Skálafjarðarsamstarvinum skulu brúkast framyvir. Verandi støða er hon, at í ognunum á Toftum, í Runavík,
á Skála og á Strondum er samanumtikið ein yvirkapasitetur, tá tað snýr seg um sambýlis og røktarheimspláss. Við hesi nýggju ætlanini hevur samstarvið valt at víðka um møguleikarnar hjá okkara eldru – í hesum førinum teimum minnisveiku –
við einum hart tiltrongdum tilboði í økinum. Samstundis sum møguleiki verður givin okkara borgarum at búgva heima sum longst.
Framrokningar vísa annars, at talið á teimum, ið fara at hava tørv á samdøgursrøkt, fer at vaksa í framtíðini, og tørvur tí verður á øllum hýsingarmøguleikum sum frálíður, ið samstarvið ræður yvir í løtuni.
Tá má málið takast uppaftur av nýggjum, hvussu ymsu bygningar samstarvsins skula fullnýtast á besta og skynsamasta hátt.
Tað er týdningarmikið, at tilboðini til okkara eldru í mest møguligan mun verða spjadd kring um í økinum, og hetta nýggja átakið, sum semja varð um í dag, er ein liður í visiónini, at hesin parturin av fólkinum fær rúm í egnum kringumstøðum,
og so nógvar møguleikar at húsast í, sum játtaðu fíggjarkarmarnir nú einaferð røkka til.
Skálafjarðarsamstarvið
Jóhannus Danielsen, fm.
Í stýrinum sita: Jóhannus Danielsen, fm., Tórbjørn Jacobsen, Arthur Johansen, Magnus Rasmussen, Elin á Torkilsheyggi, Jónleyg Hammer og Bárður Kass Nielsen.


text:
Torak er foreldraleysur og eigur ongan góðan, men so kemur hann fram á ein úlvsunga, og síðan verður hann tikin inn í ein av ættbólkunum í skóginum.
Í Útskoti er hann aftur einsamallur og flýggjar undan fólki, tí hann er dømdur at vera útskot. Øll hava rætt at taka hann av lívi, tí hann er vorðin yvirtikin av sálarátara, sum ger, at hann ikki kann vera saman við hinum.
Krýnikurnar, sum fara fram í steinøld, eru sera spennandi lesnaður og sera væl frágingnar, serliga tá ið hugsað verður um, at høvundurin hevur kelað fyri øllum smálutum. Hóast hetta í mangar mátar kann minna um eina fantasysøgu, sum eru so væl dámdar nú á døgum, so gevur hon stórt innlit í fólkalív og náttúru, umframt at hon er sera spennandi og óhugnalig.
Aftur


text:
Orð: Hans Andrias Djurhuus
Lag: Hans Arvesen
1. Hálvmánin stendur yvir Áli hátt,
um Eystnes brýtur brimið á vetrarnátt,
og hann, ið siglir knørr henda ódnarsjógv,
má fara fram við skili og handahógv -.
Men tað ger Magnus Heinason.
2. Hoyr skotini tey gella um brotna rá,
og skipini tey søkka í rodna vág.
Á bunka stendur garpur á hetjuhátt.
Jú, her er hildarleikur á vetrarnátt.
Her sigrar Magnus Heinason.
3. Og hvør gekk óttaleysur á deyðans pall
og mælti, áðrenn høvur for høggi fall:
“Halt væl um hefti, maður, og vita tað,
mær nærri svørð var svíra enn henda dag.”
Tað gjørdi Magnus Heinason.
4. Um hann skal kvæði ljóða og hansar’ brøgd,
og fyri hvørjum barni er søgan søgd.
So leingi aldan her dregur út og inn,
vit minnast hansar’ dirvi og hetjusinn.
Vit minnast Magnus Heinason.


text:
BústaðarLán
Hugsar tú um at keypa, byggja ella gera í stand egnan bústað, spyr so okkum. So finna vit saman hvat hóskar best til tín/tykkum.
Lániumsókn og treytir
Í samband við viðgerðina av eini lániumsókn verður serliga hugt eftir gjaldsvilja og gjaldsevni - herundir tiltøkupeningi.
Sum trygd fyri eitt bústaðarlán krevja vit trygd í ognini. Tað merkir, at Suðuroyar Sparikassi fær ein tinglýstan 1. veðrætt á ognini. Fyri realkredittlán fær DLR ein tinglýstan 1. veðrætt á ognini. Somuleiðis krevja vit, at ognin er tryggjað hjá einum tryggingarfelagi.
Bústaðarlán í Suðuroyar Sparikassa er vanliga býtt millum 1. og 2. veðrættar lán - munurin millum veðrættarnir er virðið á veðrættarstøðini og rentan.
Lán til egnan bústað gevur rætt til rentustuðul. Treytin er, at tú ert undir fullari skattskyldu í Føroyum og býrt í húsinum.


text:
Enn eitt lagasavn eftir Marianne Clausen er komið. Almenn framløga í Norðurlandahúsinum fríggjadagin 24. august 2012, kl. 19.30. Í bókini eru øll tey føroysku skjaldur, sum til hevur borið at fingið fatur á. Nógv av hesum eru síðan 1902 sungin inn á fonograf og bond, og burtur úr hesum tilfari hevur Marianne valt 331 løg, […]
Ólavsøkuskráin er nú komin, og fæst ókeypis í flestu størru handlum í Havn og við Snarskivuna. Tað plagar at vera stórur áhugi at ogna sær eitt eintak, men um so er at tey prentaðu eintøkini verða uppi, so eru ikki allar súður syftar, tí til ber eisini at taka niður Ólavsøkuskránna sum pdf-fílu frá Tórshavnar […]Halt á at lesa …
Tað kemur meira enn so fyri, at okkara kundar sita og bíða eftir at vit verða liðug við at fínpussa ella kannað eitthvørt, og hava vit higartil í teimum førum givið teimum ein kaffimunn, onkra frukt, eina áhugaverda bók at lesa í, ella boðið teimum at njóta eina løtu úti í havanum, um veðrið er […]Halt á at lesa …
Í desember mánaði í fjør varð ein blátíta skrásett í garðinum uttanfyri hjá Gramar á Bergsvegi. Umstøðurnar at taka mynd av henni vóru avgjørt ikki av tí besta, við tað at tað sum umráddi var at fáa myndina, uttan at styggja fuglin burtur. So mátti góðskan koma í aðru røð. Sostatt varð myndin tikin út […]Halt á at lesa …
Í eina tíð hevur nýggi stovnurin Nám arbeitt við at gera eitt nýtt føroyskt atlas, og hevur nakað av tí sama orðaskifti tikið seg uppaftur, sum tá Heimsatlasið frá 1993 kom út. Um eitt ár ella so fæst at vita, hvørjar broytingar verða í mun til verandi atlas. Á framsýningini hjá Námi, sum er at […]Halt á at lesa …
Tónleika-, myndalista og skaldaverkið “Veiða vind” fyrsta útgávan hjá NámHalt á at lesa …
Eftir væleydnaða framsýning í Nólsoy á Ovastevnu, varð avrátt eisini at hava eina framsýning í Havn í sambandi við at bókin kom út. Henda framsýning og framløga av bókini slapp at vera í frálíku hølunum sum verkstaðurin Steinprent hevur fingið á Skálatrøð. Fleiri talur vórðu hildnar, millum annað Kinna Poulsen, høvundur og Helena Dam á […]Halt á at lesa …
Grafiskt samskifti krevur ofta at tekstur verður nýttur. Sum lið í bøttum tænastustøði veita vit málsliga leiðbeining, ið fevnir um alt frá rættlestri til tekstagerð. Vit samstarva við fremstu teksthøvundar í landinum, eins og royndir týðarar taka sær av at týða tekstin til fremmant mál ella úr tí. Sum serstaka tænastu í sambandi við týðing […]Halt á at lesa …
Í sambandi við bókaútgávuna hjá Bókagarði um serstaka listamálaran Steffan Danielsen, skipaði Gramar saman við Bókagarði og Kinnu Poulsen fyri framsýning í skúlanum í Nólsoy á Ovastevnu 2009. Sera stórur áhugi var fyri framsýningini, sum Emil Thomsen, útgevari av bókini, eisini luttók í. Sí myndir frá framsýningini her.Halt á at lesa …
18. oktober 2007 varð bókin “Havsins hjarta” løgd fram úti í tí tá spildurnýggju kantinuni hjá landsstýrinum ytst úti á Tinganesi. Ikki var tað heilt av tilvild at bókaframløgan fór fram har, tí høvundurin er Gunnar Hoydal, rithøvundur og arkitektur, og hevur Gunnar staðið fyri innrættingini av kantinuni. Staðið var eisini sermerkt á tann hátt, […]Halt á at lesa …


text:
Setti meg frammanfyri SV í kvøld (sunnudkvøld 10. juni) at hyggja eftir andaktini við Tór-Ingar Akselsen.
Men Gud hjálpi mær byrjaði hann at lesa úr hesi Gudleysu bók “Nýggi Sáttmálin”.
So frægur var hann tó, at hann fekk seg ikki at siga tittulin á Apostlasøguni, sum hon eitur í NS, men segði Apostlasøgan 1.6.... liðugur at lesa sløkti eg SV.
Havi roynt at tala hesar menn tilrættis, ið hava ábyrgdina av at NS er komin út, men alt til fánýtis, har er ikki annað væntandi, tíverri.
14. mai møtti eg Paula Høj á Vaglinum, tá skuldi hann saman við øðrum hátíðarhalda, at Ìsrael hátíðarhelt sjeyti ára dagin síðani tey høvdu fyngið landið aftur.
Eg spurdi um hann ikki enn hevði tikið frástøðu frá NS, men svaraði hann mær: ”Vælsignaður maður kom víðari, tað eru bakatellir, tú hongur teg í”.
Hann tók fult og heilt undir við NS. Tvs. at hann sigur, at tað er í lagi, at rangsnúgva Orð Guds, og tú kanst leggja afturat, ella taka burturav sum tú nú finnur fyri gott.
Tað er ikki tað Bíblian lærir.
Hoyrdi nú um dagarnir at sami maður er bjóðaður til Ísrael, ja, í Knesset, og hann kallar seg Ísraels vinur.
Sjálvur heldur hann tað vera í fínasta lagi, at Ísraels Land ikki finst í NS, sjálvt um tað er nevnt 8 ferðir á frummálinum.
Eisini sigur hann, at tað er ok at 47 ferðir er Ìsrael strikað úr NS hóast tað stendur í grundtekstinum 72 ferðir.
Er hetta at vera vinur Ísraels?
Eg spyrji bara, eg haldi ikki.
Til tykkum, ið savnast í Kelduni, Harrin signið tykkum, men takið hetta upp við Paula Høj til viðgerðar, hann er ein villeiðari, ið stuðlar slíkari falsan.
Eg vil gjarna verða við um tit ynskja tað og vísa fleiri hundrað feilir í hesi vanæruligu bók.
Immi Dam
Um tú veitst okkurt, sum VP ikki veit - skriva so til vp@vp.fo


text:
Havi eg skilt hettar rætt at fyri nøkur, kanska mong, á hesum vísindaliga økinum er talan um eitt stríð ikki eina við hugsanina um at Gud er til og um Intelligent Design, men eisini við sjálvan varhuga.
Apologetik - Kristindómur Svarar
Tað sum vitast kann um Gud liggur teimum jú opið; Gud hevur gjørt teimum tað opinbert. Ósjónliga vera Hansara, bæði æviga kraft og guddómleiki Hansara, sæst frá skapan heimsins; tað skilst av verkum Hansara; tey hava tí onga avsakan (Rómbrævið 1: 19-20)
Youtube: Faroe Apologetik
Thursday, September 26, 2019
Tá vísindi blívur ein flýggjan frá Gudi
Havi eg skilt hettar rætt at fyri nøkur, kanska mong, á hesum vísindaliga økinum er talan um eitt stríð ikki eina við hugsanina um at Gud er til og um Intelligent Design, men eisini við sjálvan varhuga.
Sunday, May 5, 2019
You can sympathize with Leiter and Weisberg for fudging on materialism. As a philosophy of everything it is an undeniable drag. As a way of life it would be even worse. Fortunately, materialism is never translated into life as it’s lived. As colleagues and friends, husbands and mothers, wives and fathers, sons and daughters, materialists never put their money where their mouth is. Nobody thinks his daughter is just molecules in motion and nothing but; nobody thinks the Holocaust was evil, but only in a relative, provisional sense. A materialist who lived his life according to his professed convictions—understanding himself to have no moral agency at all, seeing his friends and enemies and family as genetically determined robots—wouldn’t just be a materialist: He’d be a psychopath. Say what you will about Leiter and Weisberg and the workshoppers in the Berkshires. From what I can tell, none of them is a psychopath. Not even close.
THOMAS NAGEL
Wednesday, April 24, 2019
Var Uppreisn Jesusar ein Verulig og Søgulig Hending?
Hví?
Eitt er persónlig og andaliga uppliving sum eg ikki megni prógva fyri her.
Men síðani koma tey søguligu og meiri heimspekiligu punktini; hesi havi eg roynt at kóka niður í sirka 6 minuttir.
Eg havi funni eina tí størstu njóting í lívinum, at gera filmar og mann lærir skjótt:
Tuesday, April 23, 2019
Paludin ella Koranin???
Hetta eru annars alt evnir sum Amnesti International, feministar og hjálparfelagskapir royna at stríðast ímóti.
Eg eri ikki av tí uppfatan at slík gonga eigur at verða steðga, líkaleiðis sum eg haldi tað verða brot á frælsi okkara at forða framferðini hjá Paludin (hvør so enn okkara hugsan er um mannin), men at hugsandi menniskju eiga at sleppa og tora, alment, at seta neyðugu spurningarnar.
Páska tilbiðjari???
Okkurt fortelur mær tí at Sekulera Humanisman ongantíð megnaði at seta menniskja á trónu Guds, men heldur megnaði at veita okkum ein áhaldandi offurleiklut og at gera hvønn einstakan av okkum til offur. Uttan Gud gerast vit opinbart trælir av okkum sjálvum og gera síðani onnur til trælir grunda av okkara luti sum trælir.
Tí eyðsæð er tað at verður ein uppfleskaður við kensluni av at ein er eitt offur, verður ein verandi eitt offur.
Sunday, April 14, 2019
Friday, April 5, 2019
Vit søgdu tað!
Fined $55,000 for Calling a Male a Male"We told you this was coming. We warned you it would happen. We were not crying wolf. We were telling you the truth. And now it is here, as a headline announces: “Canadian tribunal fines Bill Whatcott $55,000 for expressing Christian views on ‘transgenderism.’” In other words, Whatcott called a biological male (who identifies as a female) a “biological male.” That was his crime.
Silencing Opposition
It’s Already Here
Reporting the Truth
Coming to a City Near You
Wednesday, April 3, 2019
Hví eru kristin so ring menniskju?
f
Saturday, March 30, 2019
Søguliga trúvirði Kristindóms (1)
Hvussu langt kunnu vit hándgrípiliga náa aftur í kristnu søgugranskingini?
Hvat nú um vit kunnu náa aftur líka til 2 árhundra og staðfesta at tað sum tey kristnu trúgva og lesa í okkara tíð er tað sama sum tey trúðu og lósu 70-100 ár eftir at Jesus doyði og reis uppaftur?
Wednesday, March 27, 2019
Ein kristin setur spurning við tollyndi og fordómaloysi humanismunar
Tuesday, March 12, 2019
Gud og Tíð
Thursday, February 21, 2019
Religión vísind og rúmdarferð
Mítt fyrsta trúarverju video av hesum slag:
Niðurstøðan er simpul:
1. Vísindi og religión eru ikki í stríð hvørt við annað.
2. Vísindin er fulkommuliga neutral! Tað finnast gudleys eins og tað finnast gudilig vísindafólk og vísindi er framkomin í gudleysum eins og í religøst traditionellum samfeløgum.
3. Mong ræðugerð er framd vegna religión, men so kann eisini sigast um vísindina.
Thursday, February 14, 2019
Forboð at gerast hinskyndur?
Er hetta ikki júst brot á frælsi, og enntá hugsunnarfrælsi tá einstaklingar, nú tá alt kemur til alt ikki skulu hava loyvi at velja?
Men tá einstakligar í kenna seg stýrdar av øðrum huga enn hinskyndleika ynskja at verða hinskyndir og søkja sær hjálp, sum eisini kann verða ein ógvuslig tilgongd, so verða hesi offur fyri kúgan og allir møguleikar teirra at royna seg fram verða við lóg hindraðir.
Tá eini bólkurin vil gera ógvusligar kropps og kynsbroytingar tí ein kennir seg kensluliga øðrvísi enn kroppurin letur til at verða, so má ein samstundis viðra hesi sum vilja tað mótsatta: e.g. at broyta sinnið og kenslur, fyri at sinnið samsvarar við kroppsligu figurin.
Tað sum tó serstakliga far meg at koma við hesum skrivi, er hugburðurin at tala at og forða samkyndum ella øðrum orienteringum at venda sær til hinskyndleika. Í so fall arbeiða LGBT felagskapir ikki fyri tollyndi og líkarætti, men fyri einum agenda og hetta frælsi tey prædika er tá neyvan annað enn ófrælsi til annað enn at fylgja einum ávisum populerum trendi.


text:
Broytingar í heilsuhjálpara- og heilsurøktaraútbúgvingunum
Trygd fyri autorisatión
Í januar 2019 eru fleiri broytingar innførdar í útbúgvingunum á Heilsuskúla Føroya.
Útbúgvingarnar verða javnan broyttar, tá broytingar eru í somu útbúgvingum í norðurlondum. Hetta verður gjørt fyri at fylgja við menningini á økinum, so best møgulig røkt og sjúkrarøkt kann veitast teimum, sum tørva hana.
Umráðandi er at tryggja, at útbúgvingingarnar eisini geva atgongd til størv í øðrum londum og til víðari útbúgvingarførleikar.
Heilsuútbúgvingarnar enda við at geva danska autorisatión og tí er neyðugt at fylgja við krøvunum til útbúgvingarnar í øðrum londum.
Seinast broytingar vóru í heilsuútbúgvingnum var í 2016, tá lærugreinin Farmakologi/heilivágslæra varð innførd sum sjálvstøðug og kravd próvtøkulærugrein í heilsurøktaraútbúgvingini.
Broytingar í januar 2019
Í januar 2019 eru nakrar broytingar gjørdar í endamálunum fyri útbúgvingarnar. Málini fyri starvsvenjing eru eisini broytt. Størri dentur verður lagdur á at tryggja eina samanhangandi sjúklingagongd; at gott samstarv er ímillum sjúkrahúsverkið og kommunala eldraøkið, tá innleggingar og útskrivingar fara fram.
Meira fyribyrging og heilsufremjan skal fremjast í verki, at fyribyrgja sjúku og at eygleiða tekin tíðliga uppá sjúku ella vandan fyri heilsubroytingum.
Heilsujálparar og heilsurøktarar skulu umhugsa enn meira hjálp til sjálvhjálp og endurmenning inn í allar uppgávur. Ikki yvirtaka uppgávur frá borgaranum, sum hann er við at missa. Heilsuhjálparar fáa eisini meira undirvísing í m.ø. demens.
Støði í almennum lærugreinum føroyskum og enskum er hækkað fyri lættari at geva atgongd til víðari lestur.
Autorisatión
Í 2010 var danska heilsustýrið í Føroyum og metti um innihaldið í føroysku útbúgvingunum, so møguleiki er at søkja autorisatión eftir danskari lóg, (sett í gildi í Føroyum).
Heilsustýrið metti, at innihaldið í útbúgvingunum var eins og tað er í Danmark og síðani 2013 hevur heilsurøktaraútbúgvingin givið autorisatión.
Samstarv við aðrar skúlar
Heilsuskúlin tryggjar á fleiri økjum, at krøvini verða hildin, m.a. við javnan at vitja skúlar aðrastaðni og vera við til próvtøkur og undirvísing.
Eisini hava umboð fyri skúlar aðrastaðni frá verið í Føroyum sum próvdómarar. Heilsuútbúgvingarnar nýta evidensbaserað undirvísingartilfar, úr donsku útbúgvingunum, í lærugreinum, sum hava sama innihald, soleiðis kann eisini veitast trygd fyri støði og góðkenning.
Umhugsað verður altíð at tillaga broytingar, sum verða gjørdar, til føroysk viðurskifti. Tí er tað í dag ein ávísur munur í uppbygnaði av útbúgvingunum her, í Føroyum, samanborið við onnur norðurlond.
Mars 2019.
Hvat merkir autorisatión?


text:
Edmund Joensen spyr løgmann - vil hava greiðu á avtalu
31. januar 2018
Edmund Joensen, løgtingsmaður fyri Sambandsflokkin, hevur í dag sett Aksel V. Johannsen, løgmanni, ein skrivligan fyrispurning um avtalu millum Føroyar, Ísland og Grønland - vísandi til uttanríkispolitisku heimildarlógina. Svarast skal í seinasta lagi 10 yrkadagar eftir, at spurningurin er latin inn
Løgtingsmaðurin spyr fylgjandi:
1. Var talan um, at landsstýrismaðurin hevði undirskrivað formliga avtalu við Ísland og Grønland - hvørjar ásetingar í avtaluni vísa, at henda er ein formliga bindandi avtala?
2. Ella var talan um, at landsstýrismaðurin hevði undirskrivað eina politiska yvirlýsing - hvørjar ásetingar í avtaluni vísa, at henda er ein politisk yvirlýsing uttan formligar bindingar?
3. Hevði landsstýrimaðurin samskift og samstarvað við ríkismyndugleikan um málið eftir uttanríkispolitisku heimildarlógini?
4. Kann ein landsstýrismaður mótmæla og nokta fyri at møta á fundi, har landsins áhugamál eru til viðgerðar og framvegis metast at umsita á fullgóðan hátt?
5. Hvat segði umsitingin hjá landsstýrimanninum um málið - hvørji ráð fekk hann frá umsitingini?
Í viðmerkingunum til skrivliga fyrispurningin sigur Edmund Joensen, løgtingsmaður, at tað eru fleiri føroyingar, sum enn ivast í, hvat veruliga er farið fram, tá landsstýrismaðurin í uttanríkismálum, Poul Michelsen, valdi ikki at møta á ráðstevnu 1. desember 2017 í Keypmannhavn - ein ráðstevna, ið nevndist: International High-Level Conference “The SDGs in the Arctic: Local and Global Perspectives.”
Grundgevingin hjá landsstýrismanninum, Poul Michelsen, fyri ikki at møta var, at danski uttanríkisráðharrin hevði ógyldað avtalu, sum landstýrismaðurin hevði gjørt við Ísland og Grønland. Landstýrismaðurin valdi at avlýsa sína luttøku á avtalaðu ráðstevnuni í Keypmannahavn, sjálvt um hann sjálvur var medfyrireikari av henni.
Danski uttanríkisráðharrin varð endurgivin fyri at siga, at meira ítøkiligt hevði komið burturúr, um landsstýrismaðurin hevði verið við á fundinum.
Tað er trupult at lesa annað av avtaluni millum londini, sum varð lýst ógyldug, at henda er ein formlig avtala - og ikki ein politisk yvirlýsing. Avtalan ber heitið: Cooperation Agreement between the Governments of the West Nordic Countries. Tí ber eisini illa til at síggja tað øðrvísi enn, at landsstýrismaðurin átti at fylgt ásetingunum í uttanríkispolitisku heimildarlógini.
At enda sigur Edmund Joensen, løgtingsmaður, í sínum viðmerkingum, at fyri at finna út av, hvat vendir upp ella niður í hesum máli, er neyðugt at seta løgmanni hesar fyrispurningar.
Løgmaður hevur eftirlit við landsstýrismonnum, og at teir umsita síni málsøki eftir lógini og á fullgóðan hátt, fyrisitingarliga og fíggjarliga.
RN
Aftur


text:
Trekur magi er, tá ið opningurin er harður og turrur, og 3 ella fleiri dagar ganga ímillum hvønn opning. Hjá teimum flestu er hetta vandaleyst og kann koma av, at tú hevur fingið ov lítla vætu, etið ov lítið av trevjuríkum mati, ella at tú hevur rørt teg ov lítið.
Hevur tú ikki havt harðan maga áður, og tað heldur á í meira enn ein mánað, eigur tú at fáa tað kannað hjá lækna, tí tað kann tá vera tekin um álvarsama sjúku.
Tú eigur eisini at fara til lækna, um tú hevur hesi skúkueyðkenni:
Í flestum førum eru ráðini einføld, eitt nú at drekka nógv (helst vatn, umleið 2 l um dagin), meira likamlig íðkan ella at eta trevjuríkan kost, sum saman ella hvør sær øll kunnu bøta um støðuna, áðrenn tørvur er á at tosa við lækna. Ein vælvirkandi magi er týdningarmikil fyri okkara vælveru, tí um vit hava trekan maga, gerast vit illa fyri og fáa ringan matarlyst.


text:
Hann er føddur við Gjógv 6/11-1913. Tá hann var liðugur við barnaskúlan, fór hann til skips og var fiskimaður í níggju ár, til hann fór á Læraraskúlan í Havn, har hann í 1942 tók prógv. Hann var fyrstu árini vikarur ymsastaðni í Norðuroyggjum, Eysturoynni og Streymoynni, settur lærari í Elduvík og Funningsfirði 1946-63 og frá 1963 við Glyvra skúla.
Hann hevur so av og á latið bløðum og jólabókum eina søgu. Í 1980 komu nakrar teirra í savninum »Mangt er«, sum Bókadeild Føroya Lærarafelags gav út.
Úr: Árni Dahl: Bókmentasøga I-III. Fannir. 1980-83. (GG. Seinast dagført í 1983).


text:
Tvøroyrar Klubbi
Hugnaligi Tvøroyrar Klubbi í hjartanum av Tvøroyri er tónleikaliga savningarstað Suðuroyar. Tað er her, ið flestu tónleikatiltøkini og her, ið flest fólk savnast í Suðuroynni. Hugnaliga og nýrenoveraða barrin hevur eitt einastandandi útsýni yvir Trongisvágsfjørð.
Klubbin, ið upprunaliga bleiv bygdur í 1895, hevur ein minni og ein størri sal, har tónleikatiltøk verða hildin – eru størri tiltøk, hevur staðið 3 barrir.
Klubbin skipar sjálvur fyri tónleikatiltøkum, men kann eisini leigast til føðingardagar, brúdleyp, fermingar o.a.t.


text:
Ongantíð í nýggjari tíð hevur føroyska toskakvotan á Flemish Cap verið so stór sum í ár, 3.911 tons, og hvør stertur er markaður til línuflotan.
Fiskiskapurin undir Føroyum hevur ongantíð verið betri enn tað sama, og línuskipini hava eisini góðar dagar har. Manningarnar tjena heilt væl, og tað gera reiðaríini eisini.
Tað er teimum so sera væl unt, tí leingi hava tey ligið tungt í sjónum.
Men gleði og takksemi er ongastaðni at hóma í almenna rúminum. Heldur er boðskapurin, at samgongan og serliga fiskimálaráðharrin eru ein svorin fíggindi, sum bara vil fiskivinnuni ilt, ikki minst línuflotanum.
”Tað er bedrøviligt, sum línuskipini vera illa viðfarin av landsins myndugleikum”, er formaðurin í Felagnum Línuskip endurgivin fyri at siga í Sosialinum við tilsiping til uppboðssøluna av 1.276 tonsum av toski á Flemish Cap.
Og VP endurgevur ein fyrrverandi Flemish Cap-farara fyri á Facebook at kalla uppboðssøludagin í gjár fyri ein sorgardag, og at vit hava ein “peningagraðan, akademiskan fiskimálaráðharra”, umframt onnur ókvæmisorð.
Eg vænti tó, at tað finnast línumenn, ið eru meira takksamir, enn nevndu dømi bera boð um.
Ikki so at skilja, at eg vænti línumenn standa við hattinum í hondini og bukka og skava í berum undirbrotligum takksemi. Nei, hesin flotin hevur sanniliga uppiborið bæði politiskan vælvilja og viðgongd, og línumenn hava alla orsøk at bera høvdið hátt.
Men tað er ongin sjálvfylgja, at línuskipini eiga alla felagskvotuna á Flemish Cap. Og tað var heldur ongin sjálvfylgja, at uppboðssøluparturin eisini bleiv markaður til línuflotan.
At tað kortini bleiv soleiðis, er ein politisk avgerð, sum fiskimálaráðharrin hevur gingið á odda fyri. Og tað er eisini undir hesari samgonguni, at línuflotin hevur fingið einkarrætt til toskafiskiskapin á Flemish Cap.
Gaman í vóru 450 tons av toski í fjør latin reiðarínum Thor, sum ikki hevur línuskip, at fiska. Men her var talan um 450 tons, sum komu afturat vanligu kvotuni (NAFO-kvotuni), og sum vóru fingin til vega frá ES í umbýti við rossamakrel í Suðurkyrrahavinum – rossamakrelur, sum Thor í síni tíð hevur fiskað Føroyum rættindi til.
Ringt er at skilja, hvat endamálið er við áhaldandi at skjóta samgonguni skitin motiv í skógvarnar í sambandi við uppboðssølu av fiskirættindum. Uppboðssøla av fiskirættindum er ásett í Løgtingslóg um fyrisiting av sjófeingi, sum var samtykt av Løgtinginum 12. desember 2017 og kom í gildi 1. januar 2018.
Tann avgerðin er tikin, og lógin er í gildi.
Uppboðssølan í gjár av 1.276 tonsum av toski á Flemish Cap var sostatt lógarkravd.
§ 15 í lógini sigur nevniliga, at 15 prosent av kvotuni upp til 3.100 tons SKULU seljast á uppboðssølu og alt, sum er omanfyri 3.100 tons. Gildiskoman av hesi ásetingini varð útsett til 1. januar í ár, tí var ongin uppboðssøla av Flemish Cap-rættindum í fjør.
NAFO-kvotan á Flemish Cap er í ár 3.911 tons. Sostatt skulu seljast 15 prosent av 3.100 tonsum, og tað gevur 465 tons, umframt 3.911 minus 3.100 tons, sum gevur 811 tons. Tilsamans 465 + 811 = 1.276 tons.
Eg haldi ikki, at línuskipini kunnu klaga stórvegis um prísin heldur, havandi í huga góða marknaðarprísin á toski. Miðalprísurin fyri rættindini, sum vórðu seld á uppboðssølu í gjár, var 1,04 krónur kilo.
Syrgdi fiskimálaráðharrin ikki fyri, at hesi 1.276 tonsini vóru seld á uppboðssølu, so breyt hann lógina.
Tó sýndi hann línuflotanum ta vælvild at hann við kunngerðini markaði keyparaskarðan til júst henda flotan.
Tann vælvildin var ikki lógarkravd.
Ingolf S. Olsen
Tjóðveldi, framsøgumaður í fiskivinnumálum


text:
OGNIR til sølu/leigu
BYGDARRÁÐSFUNDIR
KORT
VEÐRIÐ
Um Gjáarlon
Um stovnin
Gjáarlon varð tikin í nýtslu í desember 2004, og er góðkendur til 84 børn.
Á stovninum eru 5 stovur:
3 vøggustovur (Fossurin, Hylurin og Veitin) og 2 barnagarðsstovur (Áin og Keldan).
Endamálið
Endamálið við námsfrøðiliga arbeiðinum á dagstovninum er:
Við umsorgan, í tryggum og barnavinarligum umhvørvi, at menna og menta børnini á fullgóðan hátt og í samvinnu við foreldrini at geva børnunum eina kristna og siðalagsliga uppaling.
At menna barnanna andsfrælsi, tollyndi, javnvirði og fólkaræði.
At búgva børnini til innlivan, samavgerð, samábyrgd, rættindi og skyldur í einum fólkaræðisligum samfelag.
(Brot úr dagstovnalógini, grein 2)
Hetta er okkara mál
Vit vilja í dagliga yrki okkara veita barninum umstøður við tryggleika og umsorgan. Vit leggja dent á sjálvsvirði og at virða hvønn annan.
Til ber at lesa meira í námsætlanini fyri Gjáarlon, og í skemayvirlitinum.
Foreldrasamstarv
Tit foreldur eru vælkomin at seta tykkara dám á umhvørvið hjá barninum í gerandisdegnum.
Tosið við okkum um hetta, komið við hugskotum og sigið tykkara hugsan – eisini um tit eru misnøgd við eitthvørt.
Foreldraráð við umboðum fyri allar stovurnar verður valt annaðhvørt ár.
Upp- og afturlatingartíðir
Stovnurin letur upp kl. 7.15 og letur aftur kl. 17.15.
Grundlógardag er opið til kl. 12.
Jólaaftan, nýggjársaftan, flaggdagin og Ólavsøkudag er stongt.
Stovnurin er stongdur í 3 vikur í summarfrítíðini.
Stongt er ímillum jól og nýggjár.
Stongt er 2 ráðleggingardagar um árið.
Uppsøgn - broyting - farloyvi
Skal ansingarpláss sigast upp, er tað við einum mánaða uppsagnartíð, til tann 1. í mánaðinum eftir.
Skal broyting gerast í ansingartíðini, er tað við einum mánaða freist til tann 1. í mánaðinum eftir, og skal vera galdandi í minsta lagi 3 mánaðir.
Verður søkt um farloyvi, skal søkjast við einum mánaða freist, til tann 1. í mánaðinum eftir, og farloyvið skal vera galdandi í minsta lagi 3 mánaðir.
Gjáarlon heldur til við Hornaveg 16.
Stovnurin svarar á tlf.: 770 133
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
##med2##
Millum mest drúgvu og trúgvu oyggjaleikagestirnir á oyggjaleikunum í Gibraltar er Torsten Wikstrand úr Álandi. Hann fer runt til allar kappingar har álendingar kappast fyri at stuðla álendskum ítróttarfólkum í øllum ítróttargreinum.
Men tann ítróttargreinin sum stendur hansara hjarta nærmast er flogbólturin. Hann minnist aftur á finaluna hjá monnum í flogbólti í Visby í Gotlandi fyri tveimum árum síðani, tá tað eydnaðist Álandi at koppa Saaremaa í finaluni. Í huganum hjá Torsten Wikstran stendur dysturin sum tann besti flogbóltsdysturin í álendskari ítróttarsøgu.
Nú droymir Torsten Wikstrand um at reika fyri einari flogbóltskapping millum oyggjaleikalond í Mariehamn í Álandi komandi summar. Hann hevur prátað við flestu oyggjarnar, og fleiri av teimum eru jaligar um ætlaninar hjá Torsten Wikstrand. Ætlanin hjá Torsten er at fáa fíggjað kappingina við sponsorum, so tað ikki skal gerast ov dýrt at koma til kappingina.
Torsten Wikstrand hevur givið okkum í Miðlahúsinum og FM1 eina innbjóðing til Flogbóltsamband Føroya, og hann vónar, at FBF sendir bæði mans- og kvinnulandsliðið avstað til kappingina.
Torsten Wikstrand undirstrikar, at Føroyar hava stóran týdning í álendskari ítróttarsøgu, tí uttan føroyska hjálp høvdu álendingar ikki frætt um fyrstu leikirnar, ið vóru á Oynni Man í 1985.
Omanfyri ber til at hoyra samrøðu við Torsten Wikstrand frá FM1.
##med3##


text:
Hvat er MFS?
MFS er myndað av lesandi, ið arbeiða miðvíst fyri at troka á, prika til og gera vart við viðurskiftir, ið á ein hvønn hátt ávirka tey lesandi. Í eina hálva øld hevur MFS arbeitt fyri tey lesandi, og hevur felagið tískil drúgvar royndir í at ganga á odda, tá ið átøk verða framd, og uppskot løgd fram.
Í altjóða høpi er MFS viðurkent sum felag á jøvnum føti við eitt nú onnur norðurlendsk studentafeløg og altjóða studentafelagsskapir. MFS er sostatt viðurkent samráðingarumboð við føroysku myndugleikarnar, og verður felagið tikið við upp á ráð, tá lestrarviðurskiftir verða viðgjørd.
Stýrisskipan
Ráðið verður sambært reglugerðum felagsins valt á ársaðalfundi, og kann í mesta lagi verða sett saman av 11 ráðslimum. Ráðið skipar seg á aðalfundinum við formanni, næstformanni, skrivara og kassameistara. Ráðið er hægsti myndugleiki MFS og virkar sum savningardepil fyri virksemi í nevndunum.
Undir ráðnum virka nevndirnar, sum arbeiða við lestrarviðkomandi málum í rættiliga breiðum týdningi. Einki mark er fyri, hvørjar ella hvussu nógvar nevndir kunnu virka undir ráðnum. Øll lesandi eru hjartaliga vælkomin í nevndirnar. Les um nevndirnar her.
SAMAN STANDA VIT STERKARI – IKKI BERT EIN PAROLA
Limir felagsins eru føroysk lesandi í Føroyum og úti í heimi. MFS hevur nevndir í Føroyum og Keypmannahavn umframt limir kring heimin, ið eru óheftir av geografiskt avmarkaðu nevndunum. MFS leggur nógva orku í at tryggja eitt gott samskifti við tey lesandi uttan mun til hvar í heiminum, tey eru stødd. Góða samskiftið er lykilin til tætta samstarvið við limir og lokalar nevndir, ið tryggjar, at MFS er har, tey lesandi eru. Á henda hátt røkir felagið betur áhugamálini hjá teimum lesandi – saman við teimum lesandi.
HJARTABLÓÐ HELDUR ENN HJARTAMÁL
MFS leggur seg eftir at viðgera øll mál, ið á ein hvønn hátt er viðkomandi fyri tey lesandi. Tey lesandi eru ikki bert eitt hjartamál millum onnur. Tey lesandi eru hjartablóðið hjá felagnum. Tey lesandi eru sálin og drívmegin, og tekur MFS tí altíð nýggj mál til viðgerar umframt at leita fram nýggjar vinklar til gomul mál, ið á ein hvønn hátt kunnu betrast til fyrimun fyri tey lesandi. MFS hevur eina játtan á føroysku fíggjarlógini, sum ger virksemi felagsins møguligt.


text:
Sáttmáli um Talgilda Samleikan undirskrivaður
Samtak millum Klintra og Føroya Tele fer at menna talgilda samleikan. Tað varð endaliga greitt, tá ið samtakið í dag undirskrivaði sáttmála við Gjaldstovuna um at gera føroyskan talgildan samleika.
Talgildi Samleikin hevur verið boðin út sum alment útboð. Tá freistin var farin 20. juni, vóru tvey tilboð komin inn – eitt frá Elektron og eitt frá samtakinum Klintra og Føroya Tele. Grundað á góðsku- og prísmetingar av tilboðunum, varð tilboðið frá Klintra/Føroya Tele mett sum tað betra tilboðið og samráðingar vórðu tí tiknar upp við samtakið. Tilboðið at menna og seta í verk loysnina ljóðar á 16,4 mió. kr.
Eftir summarfrítíðina verður farið í holt við at menna loysnina, og við ársbyrjan 2019 kunnu allir føroyingar vænta sær at sleppa at nýta nýggja Talgilda Samleikan.
Talgildi Samleikin er partur av víðfevndu verkætlanini Talgildu Føroyar. Við Talgildu Føroyum fáa vit eitt talgilt undirstøðukervi í Føroyum, sum fer at savna allar talgildu træðrirnar hjá borgarum, myndugleikum og vinnu, so gerandisdagurin verður lættari, og vit fáa effektivari og smidligari talgildar mannagongdir. Ítøkiliga verður Talgildi Samleikin brúktur til eyðmerking, innritan og undirskrift hjá øllum borgarum á talgildum tænastum, so sum tænastuportalum og netbankum.
Við undirskrivaða sáttmálanum í dag er sostatt týdningarmikið stig tikið á leiðini at talgilda Føroyar.
Starvsfólk hjá Klintra og Føroya Tele, ið fara at menna loysnina hava frá byrjan víst eldhuga fyri og góða fatan av, hesi spennandi og eisini avbjóðandi uppgávu – ein uppgáva, sum eingin hevur ment her á landi áður.
Vit ynskja tí Klintra og Føroya Tele til lukku og blíðan byr við at menna hetta týdningarmikla talgilda undirstøðukervi, ið liggur fyri framman.


text:
Nú ber til at fáa armbond til Summar Festivalin
mentan06-08-2019 - 15:03 - Jóanis Nielsen
Armbond til Summar Festivalin fáast á ymiskum støðum kring landið
Atgongumerki til Summar Festivalin 2019 skulu býtast um við armbond fyri at sleppa inn á festivaløkið. Longu nú ber til at fáa armbond á fleiri støðum kring landið, og armbond fáast eisini við inngongdina, tá ið festivalurin byrjar.
Armbond fáast nú á hesum støðum:
Telebúðin í Klaksvík, Saltangará og á Tvøroyri
Torgið í SMS í Havn
Norðoya Sparikassi í Klaksvík og Miðlon í Havn
Effo-støðin í Leirvík
Við inngongdina til festivalin, tá ið festivalurin byrjar
Summar Festivalurin byrjar hósdagin og heldur fram til leygardagin. Heitt verður á fólk um at fáa sær armband uppá áðrenn festivalin fyri at lætta trýstið á inngongdina, tá ið festivalurin byrjar.


text:
Reglur Grand Prix kapping á breyt 2015
KAPPINGARREGLUR 2015
Grand Prix á Breyt
Navn og endamál
Almenna navnið á kappingini er TF Stórkappingin. Navnið kann broytast um ein stuðul ynskir og rindar fyri tað.
Reglur fyri luttøku
Kappingin er opin fyri øllum børnum og ungum. Fyri at luttaka og fáa stig í sjálvari TF Stórkappingini, skal ein tó verða skrásettur limur í einum felag fyri frælsan ítrótt, áðrenn kappingardagin. Luttakararnir skulu vera í singlet/t-thirt í umboðar litir felagsins, tá kappast verður.
Tað verður kappast í niðanfyri standandi bólkum og greinum:
GG: Børn telja ikki við í TF Stórkappingini
Aldurin verður roknaður, sum blivin aldur tá almanakkaárið er runnið. Tað verður skipað fyri einstaklinga kapping í øllum bólkunum.
Kappingarsløg
Kappingarnar fara allar fram á frælsum ítróttarøki. Kappingargreinar verða fastlagdar áðrenn kappingarbyrjan. Kappast verður í spurti, miðteinum, kasti og lopi hvønn kappingardag. Tvs. at t.d. dreingir 10-11 hava fýra TF Stórkappingar og kunnu kappast í spurti, miðteini, kasti og lopi. Sami luttakari kann taka lut í øllum fýra kappingargreinum í sínum aldursbólki.
Í tekniskum greinum fáa bólkarnir 8-9 ár, 10-11 ár, 12-13 ár og 14-15 ár tríggjar royndir, meðan bólkarnir 16-17 ár, 18-19 ár og menn/kvinnur fáa 3 royndir innleiðandi + 3 royndir til seks tey bestu.
Kappingar
1. TF Stórkapping – Tórsbreyt leygardagur 23. mai kl. 12.00 – Hvirlan (tilmelding í seinasta lagi týskvøldið 19. mai)
2. TF Stórkapping – Tórsbreyt leygardagur 30. mai kl. 12.00 – Bragdið (tilmelding í seinasta lagi týskvøldið 26.juni)
3. TF Stórkapping – Tórsbreyt leygardagur 20.juni. kl. 12.00 –Treysti/Roysnið (tilmelding í seinasta lagi týskvøldið 16. juni)
Leygarkvøldið eftir loknar kapping 20. juni skipar FÍF fyri TF Stórkapping Afterparty har m.a. øll heiðursmerkir verða handaði.
Gevið gætur! Av tí at startlistar verða lagdir út á heimasíðuna undan kappingunum, er tilmeldingarfreistin fyrr enn vanligt. So minnist til at melda til í góðari tíð. Eingin tilmelding er á staðnum!
Stigatalva
Stig verða givin eftir hesum leisti:
Nr. 1 fær 10 stig
Nr. 2 fær 9 stig
Nr. 3 fær 8 stig
Nr. 4 fær 7 stig
Nr. 5 fær 6 stig
Nr. 6 fær 5 stig
Nr. 7 fær 4 stig
Nr. 8 fær 3 stig
Nr. 9 fær 2 stig
Nr. 10 fær 1 stig
Samlaða einstaklingakappingin verður avgjørd eftir hvør íðkari hevur flest stig eftir øll trý umførini. Tvs. øll trý umførini telja við.Fyri at fáa heiðursmerki, skal íðkarin hava luttikið í minst tveimum TF Stórkappingum.
Stendur tað á jøvnum, vinnur íðkarin, sum hevur uppnátt flest stig í einari kapping. Stendur tað framvegis á jøvnum vinnur rennarin, sum hevur næstflest stig í einari kapping osfr.
Heiðursmerkir
Heiðursmerkir verða latin til trý tey fremstu samanlagt í hvørjum aldursbólki í hvørji høvuðsgrein. Harumframt verður steyp latið gentu og dreingi, íð hevur savnað flest stig tilsamans í einum aldursbólki í bólkunum 8-9 ár, 10-11 ár, 12-13 ár og 14-15 ár, og tá telja allar kappingarnar við.
Tilmelding
Tilmelding fer fram á heimasíðuni hjá FÍF, sum er www.fif.fo, í seinasta lagi týskvøldið undan kappingunum.
Umsiting
Kappingin verður umsitin av Kappingarnevndini hjá Frælsum Ítrótti Føroya (FÍF).
Hallur Holm, Guttorm Sørensen, Regin Thomsen, Tummas N. Arge og Rúni Seloy


text:
Kelda: Publikkin/kvinna
Vit tendra sjáldan ljósið, tí vit hava syrgt fyri at bjóða dagsljósinum innum við stórum vindeygum á vestaru og sunnaru síðunum. Vit hava eisini syrgt fyri, at so lítið sum gjørligt av kulda sleppur inn í húsini, tá vit brúka høvuðsdyrnar, tí hurðin er staðsett á eystaru síðu, har tað er minst vindur, fortelur Eyðun Eliasen, meðan hann leiðir okkum gjøgnum húsini.
Stóri dreymurin hjá familjuni Eliasen var eitt heim við ljósum, arbeiðsligum rúmum, har trivnaður var í miðdeplinum. Og vit koma ikki langt inn í húsini, áðrenn vit staðfesta, at tað hevur eydnast familjuni at gera dreymin til veruleika. Her í vesturbýnum í Havn býr arkitekturin saman við familju sínari.
STÓR SPARING
Hesar snildu loysnirnar, sum arkitekturin hevur brúkt, kennir tú aftur, tá tú gongur gjøgnum rúmini. Og ikki minst síggjast snildirnar aftur á rokningunum. Orkurokningin her í húsinum er nevniliga metlág sammett við onnur føroysk hús. “Við røttu loysnini kanst tú spara heilt upp í 25.000 krónur um árið”, fortelur Eyðun Eliasen.
Og í veruleikanum kanst tú spara 10.000 krónur um árið í rakstri bara við at leggja um til eina grønari orkuloysn. Tað staðfestir Kári Mortensen, sum er deildarleiðari á Orkudeildini hjá Umhvørvisstovuni. Í dag er hann á vitjan í húsunum hjá Eyðuni fyri at práta um ymsu orkuloysnirnar og um, hvørjir fyrimunirnir eru við at velja eina grøna loysn.
Eyðun, sum eigur húsini, er sjálvur arkitektur, og ikki øll hava líka góðar fortreytir sum hann, tá tað ræður um at tekna og gera kanningararbeiði. Men tað eru ráð fyri tí, tí har finnast ikki bara arkitektar at ráðføra seg við í Føroyum. Orkudeildin á Umhvørvisstovuni er til reiðar at veita øllum borgarum serkøna vegleiðing í orkuspurningum.
Eisini í eldri húsum kanst tú velja at leggja um til hitapumpu og harvið spara umleið 10.000 krónur um árið, tá kostnaðurin fyri umleggingina er rindaður aftur.
»Um tú til dømis eigur 150.000 krónur á bankabókini, so er tað í roynd og veru ein góð íløga at skifta oljufýrið út við eina jarðhitaskipan. Tí tá fært tú eina rentu á eini 7% í staðin fyri at hava peningin standandi í bankanum, har hann bara minkar burtur. Í staðin fyri at brúka 20.000 krónur í olju um árið, so hevði tú klárað teg við at brúkt 10.000 krónur í el um árið. Tú eigur so ikki tær 150.000 krónurnar tøkar á bók, men sparir 10.000 krónur um árið. Tað merkir, at tað er nokkso skjótt at vinna pengarnar inn aftur”, sigur hann. Millum tær ymsu loysnirnar, tú kanst velja í, eru luft-til-vatn hitaskipan, luft-til-luft hitaskipan, ventilatiónshitaskipan, jarðhitaskipan og grønar fjarhita- og nærhitaskipanir. Og her í húsinum hevur familjan valt jarðhitaloysnina. Hendan avgerðin ber samstundis í sær, at tað er meiri pláss í húsinum. Húsið hevur nevniliga einki fýrrúm, og øll tøknin, sum hoyrir til jarðhitaskipanina, er fjald í eini einfaldari og snotiligari gólv-til-loft loysn.
»Vit kannaðu møguleikarnar á marknaðinum, og her var jarðhitaskipanin tann, sum royndist best. Her vóru bara góðar afturmeldingar at frætta«, fortelur Eyðun, meðan hann vísir fram rúmið, sum fyrr í tíðini hevði verið eitt fýrrúm, men sum í hesum húsunum er bæði uppihaldsrúm, tøknirúm og vaskirúm. »Tað eru sjey ár síðan, vit fluttu inn í húsini, og vit hava als ongar trupulleikar havt av skipanini.
Saman við okkara byggihátti hevur hon havt við sær, at okkara orkurokning er óvanliga lítil. Vit gjalda 12.000 krónur um árið fyri samlaðu orkuna, tað er at siga fyri bæði el og hita. So í mun til at noyðast at gjalda 15.000 krónur um árið bara fyri olju, eru nógvir pengar at spara«, sigur Eyðun.
Men hvørja loysn viðmælir Kári Mortensen, serfrøðingur og deildarleiðari á Orkudeildini?
»Eg vil viðmæla eina hitapumpu við jarðhitaskipan. Hon er gamaní dýrari at keypa, men effektivari og bíligari í rakstri«, sigur Kári Mortensen og ger vart við, at allar grønu loysnirnar loysa seg betri, enn ein oljufýrur. Tað eru bara luft-til-luft hitaskipanirnar, sum ikki eru partur av tilmælinum frá orkudeildini.
Tað verður onkuntíð borið fram, at tað at skifta til hitapumpu bara merkir, at oljunýtslan verður flutt frá reinari dieselolju í oljufýrunum til kolasvarta tungolju á Sundsverkinum. Hetta er tó ikki rættvísandi sambært Kára Mortensen, tí diesel og tungolja hava neyvt tað sama CO2-útlátið, og við tí grønu loysnini brúkar tú munandi minni olju – í veruleikanum heilt niður í ein fimtapart av tí oljuni, tú hevði brúkt við oljufýri.
EINAR REINARI FØROYAR
“Eingin ivi skal tó vera um, at tað fyri okkum snýr seg um at sleppa av við alla oljuna – eisini tungoljuna”, heldur Kári Mortensen fram.“ Tað er tað, sum alt føroyska orkuskiftið yvirhøvur snýr seg um: at Føroyar gerast fossilfríar”.
Í Føroyum gerast vit alsamt grønari, so hvørt sum orkuskiftið tekur dik á seg og vindmyllurnar verða settar upp kring landið. Og her gera eisini føroysku familjurnar stóran mun. Bara í fjør settu útvið 100 føroyskar familjur jarðhita upp og eru harvið við til at gera Føroyar reinari, samstundis sum tey í minsta lagi spara 10.000 krónur um árið. Á heimasíðuni www.os.fo kanst tú lesa meiri um, hvørja hitaskipan tú skalt velja, um tú byggir, umvælir ella bara vilt leggja um til grøna orku.
NÝGGJ HÚS, SUM VELJA JARÐHITA HELDUR ENN OLJUFÝR.
ÍLØGA:
Jarðhitaskipan: 120.000 kr. (150.000 kr. – 30.000 kr. mvg afturbering)
Meiríløga í jarðhitaskipan í mun til oljufýr: 70.000 kr.
ORKUTØRVUR:
25.000 kWh um árið til upphiting og heitt vatn, sum svarar til:
6250 kWh av el við jarðhitaskipan.
2725 litrar av olju við oljufýri.
RAKSTUR:
Jarðhitaskipan: 8690 kr. um árið. (elprísur: 1,89 kr/kWh – 0,50 kr/kWh = 1,39 kr/kWh)
Oljufýr: 19335 kr. um árið. (oljuprísur: 7,10 kr/litur)
Rakstrarsparing : 10650 kr. um árið ella 890 kr/mánað
AFTURGJALDSTÍÐ AV MEIRÍLØGU:
Tað ganga umleið 8 ár at vinna meiríløguna á 70.000 krónur aftur.


text:
Orð: Janus Djurhuus
Lag: Jógvan Waagstein
1. Við strondina stóð eg,
tá ódnin brast á –
og vetrarnáttin var svørt –
eitt kvæði eg hoyrdi á stundini tá
koma dunandi uttan av havinum frá,
eitt kvæði so vilt og so stórt, –
tí stormarnir leikaðu fríir
yvir boðar, streingir og íður.
2. Og skúmandi fossur sítt fragdarljóð
av bylgjandi brósti kvað
um runnar tíðir, tá valkyrjan óð,
heitt tystandi eftir reystmanna blóð
til bardagan reyk avstað,
meðan lúðrarnir duna sum toran
og fylkja menn fyri norðan.
3. Og fjallhøgt brim móti berginum tveitt –
tá bátar smildraðust brátt –
yvir mongum manni lak hevur breitt,
og einkjum og børnum sorgartíð veitt
og fingið tey blikna á nátt,
tí herróp dynja í fjøllum
frá veldigum, sigrandi trøllum.
4. Eg hoyrdi teg storm, havfostraða trøll,
og tíni tey túsundtalsljóð:
deydningadans yvir kirkjugarðsvøll,
neyðarróp sjólátna manna so snjøll,
ravnaskríggj, tá hann sær blóð –
men – hjarta mítt titar í øði
av reystleika, dirvi og frøi.
5. Tí stórt kendist tú, fría stormanna land,
og høvdingaligt á at sjá,
tá kvetti tú snøggliga trældómsins band
og tendraði frælsis logandi brand,
sum trøllaræðsluna vá –
tá leit eg á mátt mín og megi
sum áður Sigmundur frægi.


text:
Reglur - Námskipan útbúgvingarbók
Námsskipanin tekur støði i lógini og kunngerðini fyri útbúgvingarnar og útdýpir hesar.
Ert tú vegleiðari fyri næmingar í starvsvenjing er hetta eitt arbeiðsamboð tú skalt seta teg inn í.
Námskipanin viðgerð øll yvirskipaði viðurskifti og endamál i útbúgvingunum og er góðkend av Mentamálaraðnum.
Útbúgvingarbókin er meira persónlig til næmingarnar.
Næmingar eiga somuleiðis at kenna til innihaldið í Námsskipanini.
Námskipan
Kann heintast her
Útbúgvingarbókin
inniheldur "persónliga útbúgvingarætlan" hjá næminginum og kurlurnar.
Heinta her
Ein vegleiðari skal kunna seg gjølla um útbúgving og reglur áðrenn móttøku av næmingum.
Alt sum vegleiðarin hevur brúk fyri stendur í Námsskipan og útbúgvingarbókini.
Starvsvenjingarplássið skal yvirskipað gera mannagongdir fyri móttøku av næmingum, lestrarumhvørvi o.s.frv. og skal formelt góðkennast av skúlanum, sambært Námskipani.
Vegleiðaraskeið verða árliga hildin á skúlanum, har vegleiðarin m.a. lærir at tulka málini fyri starvsvenjing.
Á vegleiðaraskeiðnum verður eisini gjøgnumgingið hvat tað vil siga at vegleiða ein næming.
Málini fyri starvsvenjingina eru at finna í "støðismetingini" - ið metir "støði" hjá næminginum í starvsvenjingini.


text:
Elskar, elskar ikki
Bókaklubbin
- Síður: 168
- Útgávuár: 2019
- Upprunamál: norskt
- Innbinding: heft
- Rithøvundur: Unni Lindell
- Myndir: Lars Rudebjer
- Týðari: Hjørdis Heindriksdóttir
Elin og tey í flokkinum fara á seturskúla. Har hittir hon Beinir, sum gongur í einum øðrum skúla. Hann er hægri enn hinir og er ljóshærdur. Hann heldur um hondina á Elini undir borðinum og spyr, um tey skulu hittast undir eikitrænum seinni í kvøld.
So hendir okkurt snópisligt, og Elin rýmir heim mitt um náttina, men tá ið hon kemur heim, sær hon okkurt, sum er nógvar, nógvar ferðir verri.
Mamma Elina hevur fingið sær nýggjan sjeik, og hann eigur eina dóttur, sum eitur Kristina. Tað er spennandi at fáa eina nýggja systur. Men Elini dámar ikki, at dreingirnir í flokkinum halda hana vera fitta og kula. Tá ið Kristina sigur, at hon kundi hugsað sær at mussa Beinir, verður Elin ísakøld. Beinir er sjeikurin hjá henni, ella er hann tað kanska ikki kortini?
Á ferð í Spania verður rok, tí Elin og Kristina eru forelskaðar í somu dreingjum. Tað er ikki lætt at vera hálvsystrar og øvundsjúkar.
Lilla krabbi.


text:
Andrias var undangongumaður innan føroyskan havbúnað, og tann blómandi alivinna, sum vit síggja í dag, byggir í stóran mun á tað slóðbrótandi arbeiði, sum Andrias á sínari lívsleið stóð á odda fyri, fyrstu árini á Fiskirannsóknarstovuni og seinni á Fiskaaling.
Fiskirannsóknarstovan sendi í 1965 Andrias á rannsóknarferð til Brøns í Danmark at fáa sær vitan um sílaaling, og Andrias kom til ta niðurstøðu, at góðir møguleikar skuldu verið fyri at ala síl í Føroyum. Júst í Túni vísti áhuga fyri møguleikanum fyri sílaaling, og stutt eftir rannsóknarferðina vóru fyrstu rognini innflutt úr Brøns til Føroya.
Á einari aliráðstevnu á Hotel Føroyum greiddi Andrias livandi frá trupulleikunum við at innflyta tey fyrstu rognini. Rognini vóru sett umborð á skip til Føroyar, og á kassanum stóð skrivað ”ørredæg”. Manningin umborð helt, at egg skuldu standa gott og fjálgt, og vórðu tey tí sett inn í hitan í kabússini. Sílarogn hava tó brúk fyri at standa kalt, og stórur partur av rognunum vóru tí deyð, tá tey komu vegin fram. Andrias mátti so standa í dagavís og pilka deyð egg burturúr, og hóast nøkur egg komu livandi frá ferðini, var tað bert ein brøkpartur av tí, sum ætlanin var. Sum Andrias skemtiliga tók til, so var hetta fyrsta katastrofan í føroysku alivinnuni.
Tá samanumkom, komu bert 1100 maðkapirrur burturúr, men hesar gjørdu stórt gagn í aliroyndunum. Góða gongdin í vøkstrinum á hesum sílum gjørdi tey áhugaðu enn meira sannførd um, at tað átti at bera til at ala í Føroyum.
Í 1973 yvirtók landið allan partapeningin í P/F Fiskaaling, og Andrias gjørdist stjóri í almenna felagnum. Andrias legði øll 22 árini sum stjóri í P/F Fiskaaling stóran dent á at birta uppundir hugin at fara undir aling, og royndirnar á Fiskaaling vóru uttan iva við til at sannføra privat feløg og fíggingarstovnar um, at aling var verd at royna. Andrias var øll árini ein sterk rødd í føroyskari aling og gjørdi sítt fyri at menna føroysku alingina, og ikki minst legði hann dent á, hvussu týdningarmikið tað var at ala í samljóð við náttúruna. Í stóran mun eru tað hansara tankar, sum hava viðvirkað til, at nógv týðandi stig eru tikin rætta vegin á burðardyggu leiðini í alivinnuni, bæði við lóggávu og á annan hátt.
Umframt sín týðandi leiklut at menna føroysku alivinnuna, minnast vit eisini Andrias sum eitt menniskja, sum spreiddi gleði og lív rundan um seg, har hann kom. Altíð positivur, altíð søgufróður og altíð til reiðar at tríva í ein sang, um heitt varð á hann. Lógvabrestirnir á Aliráðstevnuni hava sjáldan verið størri, enn tá sterka røddin hjá Andriasi treiv í sangin My Way hjá Frank Sinatra. Og hann sang bara við alt størri sannføring og innlivilsi, sum árini liðu. Sterka røddin hjá Andriasi er nú tagnað, men vit goyma hana í minninum. Bæði tað, sum var borið fram um føroyska aling, og teir sangirnar, sum hann ríkaði okkum við.
Andrias varð í 2018 tilnevndur heiðurslimur í Havbúnaðarfelagnum fyri sítt ótroyttiliga og slóðbrótandi arbeiði, føroysku alivinnuni at gagni.


text:
Moody’s - Ríkisfelagsskapurin tryggjar føroyingum lægri rentu
2019-08-19 16:26
Ríkisfelagsskapur -
Stabilitetur og støða Føroya í Ríkisfelagsskapinum hevur enn einaferð gagnað øllum føroyskum bústaðaeigarum og tryggjað privatu og almennu Føroyum lægri rentustøði
Altjóða ratingstovnurin Moody’s, sum á hvørjum ári ger metingar av búskaparligu støðu Føroya, hevur enn einaferð sligið fast, at Ríkisfelagsskapurin og samlaða kredittvirðið hjá ríkinum gevur Føroya landi betri rentu.
Tað vil siga, at støða Føroya í Ríkisfelagsskapinum ber í sær, at tú og eg, fyritøkur og landskassin fáa lægri rentu, tá ið lán skulu takast.
Hóast hóttanir frá altjóða miðlum um búskaparliga afturgongd komandi árini, hevur Moody’s hækkað ratingina fyri Føroyar, og tað stendur svart upp á hvítt í nýggjastu metingini hjá Moody’s, at:
”Ein styrki, sum eisini skal takast við í metingina, er hitt støðuga og søguliga sambandið við Danska Kongaríkið (Aaa, Stable) við greitt ásettum felagsmálum undir Heimastýrislógini frá 1948”.
Eisini skrivar Moody’s, at eitt veikari samband millum Føroya og Danmark vil ávirka ratingina negativt.
Harvið hevði rentustøðið hækkað, og tað hevði verið dýrari hjá privatfólki, fyritøkum og landskassanum at tikið lán. Um rentan hækkaði 2%, hevði tað fyri eina familju í skyldar 2 mió. kr. viðført eina eykaútreiðslu á kr. 40.000 um árið.
Hetta prógvar tað, sum vit í Sambandsflokkinum støðugt greiða frá - nevniliga, at Føroyar gerast eitt munandi dýrari land at liva í, um fullveldiskreftirnar fáa sín politiska vilja. Nevnast skal, at Føroyar frammanundan eru millum dýrastu lond í heiminum.
Høvuðsniðurstøðan er: Ríkisfelagsskapurin hevur positiva fíggjarliga ávirkan beinleiðis inn í hvørt heim í Føroyum.
Minst til tað á løgtingsvalinum 31. august.
Bárður Nielsen
formaður í Sambandsflokkinum
RN


text:
Løtan tú ert saman við borgaranum, er ikki tín løta, men tað er løtan hjá borgaranum
Akkurát hendan støðan hevur lært meg sera, sera nógv. Eg dugi ikki heilt at seta orð á, hvussu nógv, men eg eri heilt víst blivin ein betur heilsurøktari, eitt betur menniskja.
Heilsurøktarar í ymiskum størvum les meira
”Eg var tilkallað at hjálpa einum starvsfelaga, tí ein borgari lá á gólvinum”. Har var sera nógv at arbeiða við, hann skuldi hava hjálp til alt… Har var ongin kontakt við familjuna, børn ella fólk yvirhøvur uttan heimahjálpina. Og kallitólið var slitið, tí tað bleiv misbrúkt.
Vit fáa telefonina í rættlag og tosa um tey nærmastu, ið hann hevur mist samband við. Hann blívur keddur og vil ella veit ikki, hvussu hann skal tosa um hetta.
Eg finni nummarið hjá einum av hansara nærmasta. Fyri meg er umráðandi at finna javnvágina. Hvussu nógv kann eg pressa uppá? Eg sigi nummarið einar tvær til tríggjar ferðir um dagin í einar tveir, tríggjar dagar.
Ein morgun eg komi til arbeiðis, er hann sera glaður. Hann hevur ringt og alt gekst væl.
"Tá tú trýrt uppá meg, so má eg eisini" segði hann.
Í dag hevur borgarin samband við nógv av sínum nærmastu. Hevur fingið ein virðiligan gerandisdag, har hann sjálvur kann passa sítt persónliga reinføri, ganga túr, vera ein partur av tí sosiala samfelagnum, gera ítriv heima og vera ein partur í matgerð heima, fara til handils o.a.
Eg havi lært sera nógv av hesari tíðini
Eg havi lært hvussu umráðandi tað er at hava tvørfakligt og at samstarva við familju og vinir. Uttan samstarv hevði hetta ikki kunna latið seg gjørt.
Og ikki at gloyma samstarvið við borgaran sjálvan, ið kemur fyrst og fremst – framstig fær man ikki uttan samstarv við borgaran.
Hvussu umráðandi tað er at vera tolin, róligur og til staðar. At eygleiða gerðir og útsagnir. Hvat tær kunnu merkja, tí tað merkir ikki altíð tað, sum verður sagt ella gjørt. At hjálpa borgaranum at seta orð á gerðir og útsagnir, so hann betur kann skilja seg sjálvan.
Løtan tú ert saman við borgaranum, ikki er tín løta
Akkurát hendan støðan hevur lært meg sera, sera nógv. Eg dugi ikki heilt at seta orð á, hvussu nógv, men eg eri heilt víst blivin ein betur heilsurøktari, eitt betur menniskja, kona, mamma og omma. Eg síggi øðrvísi uppá mín egna dagligdag. Onki er ein sjálvfylgja; øll hava brúk fyri at vera sædd, hoyrd, stuðla og føla, at man er nakað og ger mun.
Tað er løtan hjá borgaranum, tú ert har fyri hann. Hansara løta, ikki mín løta, mínar kenslur og mínar gerðir, ið hava týdning.


text:
HVUSSU KUNNU FYRITØKUR OG STOVNAR STYRKJA SÍN SAMLEIKA?
Fríggjadagin 8. juni bjóðar bituff aftur til Vinnurák. Hesaferð er tað Ólavur Jensen, ið fer at tosa um evnið Hvussu kunnu fyritøkur og stovnar styrkja sín samleika?
Vinnurák er ein røð av kunnandi fyrilestrum um ymisk evni, ið eru viðkomandi fyri vinnulív, stovnar og einstaklingar. Hetta er ein seinnapartur, har tú ikki skalt hugsa um annað enn at fáa nýggjan íblástur og hitta fólk.
Hvussu kann man at styrkja samleikan hjá fyritøkum og stovnum? Hvussu stóran týdningin hava virðir fyri einum góðum arbeiðsplássi, góðum samskifti, eini kveikjandi leiðslu og dugnaligum starvsfólkum. Vit kenna fyritøkur ið hava megnað at bygt ein sterkum samleika, m.a. Apple, Facebook og Google og í Føroyum hava vit eisini dømi um fyritøkur og stovnar við sterkum samleika. Hvat er tað hesar fyritøkur eydnast við?
Á Vinnurákinum 8. juni fer Ólavur Jensen at tosa um hvat skal til fyri at byggja ein sterkan samleika, sum leggur eitt haldgott støði undir marknaðarføring, kundarøkt og sølu. Ólavur hevur í nógv ár arbeitt sum sølu-, samskiftis- og marknaðarleiðari í fíggjarheiminum, og hevur drúgvar royndir frá arbeiði á strategiskum støði við samleika hjá fyritøkum. Ólavur hevur eina fíggjarútbúgving og eina Master í leiðslu. Afturat sær á Vinnurákinum, hevur hann samstarvsfelagan Camillu Frederiksen frá fyritøkuni Stereo Associates, sum í gerandisdegnum arbeiðir við samleika og samskifti hjá fyritøkum og stovnum á altjóða marknaðinum.
Trýs HER fyri at lesa eisini grein um hvussu tú ongantíð verður liðugur at arbeiða við samleikanum.
Tiltakið er ætlað tykkum, ið eru áhugaði í samleika og branding og tykkum, sum ynskja at arbeiða miðvíst og professionelt við samleika. Tiltakið er eisini viðkomandi fyri kommunur og feløg, tvs. fakfeløg, áhugafeløg, ítróttarfeløg v.m.
Um tú kundi hugsað tær meira íblástur og vitan um hetta evni, so ver vælkomin til Vinnurák fríggjadagin 8. juni kl. 13.00 – 16.00 í Norðurstovu í Norðurlandahúsinum.
Kostnaður 395 kr. íroknað mvg.
MELDA TIL
Eisini ber til at melda til við at skriva til info@bituff.com, og so senda vit faktura.


text:
Eingin vøra er á ynskilistanu.
Virkar strammandi, lyftandi, formandi og klænkandi. Góð til appilsinhúð, leysa húð, til eymar vøddar, sum ítróttarmassaga, heil kropsmassaga, lymfuødem og sum arrviðgerð. Sera behagilig massaga, ið má ROYNAST!
Vanligt er at klænka 1-2 klædnastøddir eftir ein kur við 10 LPG.
Troytt av rukkum og appilsinhúð?
Her er loysnin!
LGP Endermologie® hjálpir við:
Viðgerðin er behagilig og virkar avstressandi. Tekur 35 minuttir og er pínuleys.
Endermologie er ein einastandandi patenterað viðgerð, ið byggir á prinsippini um bindivevnasmassagu og lymfudrenagu. Allar kanningar higartil hava víst, at LPG er einasta viðgerð, ið effektivt minkar um cellulite/appilsinhúð.
Endermologie® er eitt úrslit av fronskum kanningum gjøgnum 16 ár. Viðgerðin verður brúkt í umleið 100 londum og fæst nú eisini hjá Ergo Vælveru. Umleið 80.000 fólk fáa hvønn dag LPG kring heimin.
Maskinan hevur eitt framkomið ”viðgerðarhøvd” við tveimum rullum. Tá høvdið verður rullað eftir húðini, skapir tað ein húðfald við vakuum. Hettar undirtrýst stimbrar bindivevnaðin í bæði húðini sjálvari og í løgunum undir húðini.
Bindivevnaðurin kann samanberast við tjúktflótandi gelé. Hetta broytist longu eftir fyrstu viðgerðirnar til at gerast meira flótandi, og tað stimbrar undirhúðina og strammar hana.
LPG økir blóðrenslið, viðgerðin økir stoffskiftið og harvið brenningina. LPG hjálpir eisini fyri vætusavning.
Bindivevnaður við ringum blóðrensli førir til at ruskevni savnast í kroppinum, hesi saman við vætu og feitti eru høvuðsorsøkin til appilsinhúð.
Ein grundviðgerð móti appilslinhúð er 10-20 ferðir, tvær ferðir um vikuna. Úrslitið kann síðan haldast viðlíka við 1-2 LPG um mánaðin.
Ein viðgerð tekur 35 minuttir. Tú ert í einari tunnari drakt, ið dekkar allan kroppin. Tað er best um tú ert í G-strongi ella lítlum trussum, hetta fyri at lætta um viðgerðina og betra um úrslitið á rumpuna. Fyri at stimbra renslið verður allur kroppurin viðgjørdur. Men fokus verður sett á øki við trupulleikum.
Tá ynskta úrslitið er nátt mæla vit til at tú heldur úrslitið við líka við einum ella tveimum viðgerðum um mánaðin. Minst til at drekka umleið tveir litrar av vatni um dagin, tí ruskevnini skulu skolast út.
Ynskir tú at tapa teg samstundis, skalt tú eisini gera nakað við kostin. Um tú samansetir LPG, motión og rættan kost, kanst tú fáa eitt sera skjótt og gott vekttap, samstundis sum kroppurin gerst fastur og verður formaður.
Prísur:
Bílegg tíð á 315 777 ella ergo@ergo.fo.
Myndin vísir úrslit av einum kunda hjá Ergo Vælveru:
Tá eg hugdi í spegilin fyrr, kundi eg gráti. Eg sá buglur og ein gamlan kropp. Nú gleðist eg um frálíka úrsliti av viðgerðini hjá tykkum. LPG hevur veruliga broytt mín kropp. Eg havi fingið vakrari formar, fastari húð og slættari kropp. Soleiðis greiðir ein av kundum okkara frá.
Ring 315 777 ella booka online.


text:
2. deild menn
EB/Streymur hevur fingið 3 minusstig í 12. umfari, tí teir ikki møttu til dyst móti Suðuroy.
Nr. 1 = Uppflyting *
Nr. 2 = Uppflyting *
Nr. 9 = Niðurflyting
Nr. 10 = Niðurflyting
* Er annað ella bæði av hesum liðum umboðað í hægru deildini frammanundan, flytir nr. 3 upp. Er nr. 3 eisini umboðað í hægru deildini, verður eingin uppflyting hetta árið.
Um javnt er í stigum í avgerandi plaseringum, er reglan hendan:
1) Uppmøtingin til dystir
2) Samlaða málúrtøkan
3) Flest skotin mál
4) Umdystur á uttanveltaðum vølli


text:
Kappingin veršur skipaš ķ tveimum: Kl. 12 byrjar kappingin fyri pinkur og smįgentur (12 liš), og kl. 14.30 kappast gentur, kvinnuunglingar og kvinnur (11 liš).
Hetta er fyrstu ferš, at ein estetisk kapping veršur hildin ķ Bylgjuni. Sjįlv kappingin veršur ķ tķ partinum av hųllini, har sum ambošsfimleikurin plagar at halda til. Sostatt koma lišini at halda til og hita upp ķ estetisku hųllini, mešan sjįlv framfųrslan veršur ķ nišara partinum.
Frį Stųkk luttaka ųll 7 estetisku lišini, sum felagiš er umbošaš viš: 2 pinkuliš, 2 smįgentuliš, 2 gentuliš og 1 kvinnuunglingališ.
Śrslitiš, sum lišini fingu til 1. steypakapping, veršur lagt saman viš śrslitinum til hesa kappingina. Taš lišiš, sum hevur besta samanlagda śrslit, veršur steypavinnari.


text:
Andalusia
Andalusia er ein sjálvstýrandi landspartur í Suðurspania. Høvuðsstaður er Sevilla. Landsparturin fevnir um 87.600 ferkilometrar og hevur 7,4 mió. íbúgvar (2005). Nú á døgum er ferðavinnan ein stór inntøkukelda fyri Andalusia, og nógvir føroyingar hava hoyrt um ella enntá verið á Costa del Sol (sólstrondini).
Innihaldsyvirlit
Søga[rætta | rætta wikitekst]
Tá ið maurarnir komu til Spaniu var Andalusia nærum oyðin. Teir fóru undir at veita vatn oman á láglendið og út um fløtuna, har teir umsíðir kundu vælta bæði rís, bummull, morberjatrø og allar suðrønar fruktir. Arabar (maurar) hava sett sín dám á Andalusia, millum annað við at byggja navnframa Alhambra, sum framvegis er at síggja, tó í sterkt endurskaptum formi, av tí at meginparturin av anlegginum brendi í 1800-árunum. Andalusia var miðdepilin í Maurararíkinum í 7-800 ár, har Córdoba var mentanarmiðstøð.
Landalæra[rætta | rætta wikitekst]
Suðuri í Spaniu er láglendið Andalusia, sum áin Guadalquivir rennur ígjøgnum. Andalusia er lýggjasti blettur í allari Evropu (30 °C í miðal í juli). Andalusia er ein vælveltur slætti, har alskyns fruktir eru at fáa.
Bøkur um lívið í Andalusia[rætta | rætta wikitekst]
Føroyski ævintýrarin og rithøvundurin Durita Holm flutti fyri nøkrum árum síðani til eina lítla andalusiska bygd, og hon hevur skrivað bókina "Á Smølum Andalusiskum Gøtum" (2003) um fólkið og lívið har, umframt søguna hjá landspartinum.
- Holm, Durita: Á Smølum Andalusiskum Gøtum (2003). Freyja.
- Stewart, Chris: Driving over Lemons (1999), A Parrot in the Pepper Tree (2002), The Almond Blossom Appreciation Society (2006). Sort of Books.
Keldur[rætta | rætta wikitekst]
- Den lille danske encyklopædi. Gyldendal (2005).


text:
Sirið Stenberg
Sirið Stenberg (fødd 26. mai 1968) er úr Vági og er føroyskur politikari. Hon varð vald á Føroya Løgting fyri Tjóðveldi á Løgtingsvalinum 2011 við 320 atkvøðum. Hon er eisini kommunalpolitikkari, hon varð vald í Vágs Býráð á býráðsvalinum í 2008 og tók sæti har 1. januar 2009. Sirið hevur nomið sær útbúgving sum sjúkrarøktarfrøðingur í 1994, sum sjúkrarøktarfrøðingur í neonatalogi í 1998 og sum heilsufrøðingur í 2001. Seinastu árini hevur hon starvast sum heilsusystir í Suðuroynni.
ÁlitisstørvRætta
- Løgtingslimur 2011 -
- Býráðslimur 2009 -
- Limur í Føðiskipanarnevnd fyri Føroyar 2008-2011
- Varalimur í Høvuðsbarnaverndarnevndini fyri Føroyar 2006-2008
- Leiðari á Heilsuskúla Føroya eitt tíðarskeið 2006-2008[1]
Nevndarsessir í Løgtinginum 2011 - 2015Rætta
- Forkvinna í Landsstýrismálanevndini
- Limur í Trivnaðarnevndini
- Varalimur í Mentanarnevndini
- Varalimur í Lokalnevndini
Nevndarsessir í Vágs BýráðRætta
- 2013- Forkvinna í Mentanarnevndini[2]
- 2013- Limur í Fíggjarnevndini
- 2008-2012 Forkvinna í Sosialu nevnd
- 2008-2012 Limur í Mentanarnevndini[3]
Nevndarsessir í øðrum ikki kommunalum nevndum, har Vágs Býráð hevur umboðRætta
- Sjálvognarstovnurin Eldrasambýlið í Vági
- Ferðslunevndin
- Felagið Stóra Pakkhús
- Bygginevndin fyri Ellis- og Røktarheimið
FrítíðarítrivRætta
Sirið hevur verið virkin í Kirkjukórinum Ljómur í fleiri ár, seinastu árini hevur hon verið forkvinna í Ljómi.[4] Hon hevur eisini verið nevndarlimur í Ruth Smith Savninum í Vági.
PrivatRætta
Sirið Stenberg er gift við Jón Paula Olsen, saman eiga tey trý børn. Sirið er dóttir Ásgerð Stenberg, sum er fyrrverandi býráðslimur, og Flemming Stenberg.
KeldurRætta
- ↑ Logting.fo
- ↑ http://vagur.fo/?page_id=30 Vagur.fo, Býráðsnevndir
- ↑ Vagur.fo
- ↑ Ljomur.com, Nevndin


text:
Føroyski súkklarin Torkil Veyhe skal aftur í dag út á belgisku landavegirnar í stríð fyri danska súkklulið sítt móti heimselituni.
Talan er um sokallaða semiklassikaran De Brabantse Pijl, sum hevur luttøku av fleiri av heimsins betu súkkluliðum, og har sokallað interkontinental lið, sum Riwal Deadynez hjá Torkil Veyhe eisini sleppur við.
Og Riwal hevur stórar ætlanir í dag sambært umrøðuni av kappingini, sum felagið hevur sent út frammanundan.
Í dag er tað Alexander Kamp, sum tað snýr seg um hjá monnunum á Riwal-liðnum. Kamp er í stórformi í løtuni, og vann Circuit des Ardennes um vikuskiftið.
- Vit hava veruliga sæð fram móti júst hesi kappingini, og vit hava eina trúgv upp á, at vit kunnu gera okkum galdandi í dag, sigur Michael Skelde, sum er ítróttarstjóri hjá Team Riwal Readynez.
- Okkum nýtist ikki at siga, at vit eru við bara fyri at vera við, tá vit veruliga vilja gera okkum galdandi í oddinum. Alexander Kamp súkklar veruliga gott í løtuni, og um hann tekur røttu avgerðirnar, so hevur hann veruliga møguliga at vinna kappingina, sigur ovastin fyri Riwal-liðið.
Annars eru tað súkklarar á World Tour liðnum, sum verða nevndir sum favorittar, so sum franski Julian Alaphilippe á QuickStep-liðnum, niðurlendski Mathieu van der Poel á Corendon-Circus-liðnum, italski Sonny Colbrelli á Bahrain-Merida og avstralski Michael Matthews á Tem Sunweb. Eisini vinnarin í fjør, belgiski Tim Wellens á Lotto Soudal er við.
De Brabrantse Pijl hevur verið súkklað síðan 1961. Vinnarar gjøgnum tíðina eru kend súkklunøvn sum t.d. Freddy Maertens, Eddy Merckx, Roger de Vlaeminck, Johan Museeuw, Oscar Freire og Philippe Gilbert. Teinurin í dag er 196,2 kilometrar langur.
Teir, sum súkkla á danska Team Riwal Readynez eru Nicolai Brøchner, Emil Vinjebo, Alexander Kamp, Andreas Stokbro, Torkil Veyhe, Jonas Aaen og Kim Magnusson.
Fylgjast kann við kappingini seinnapartin í dag á sjónvarpsrásini Eurosport 1 millum kl. 14.15 og 16.15


text:
SamVit skipar fyri tvørvinnuligari handilsferð til Ravenna í sambandi við framsýningina
Í samstarvi við Oljuvinnufelagið skipar SamVit fyri handilsferð til Emilia-Romagna landslutin í Norður Italiu, har býirnir Ravenna, Bologna og Rimini liggja.
Eitt av endamálunum við ferðini er at vitja framsýningina Offshore Mediterranean Conference
(OMC), sum er í Ravenna 25. - 27. mars og skapa sambond millum føroyskar og italskar fyritøkur.
Fleiri enn 360 altjóða fyritøkur luttaka á framsýningini OMC, ið afturat framsýningini eisini bjóðar eina ráðstevnu við røðarum úr øllum heiminum. Stjórin hjá ENI, Paolo Scaroni, verður leiðari av ráðstevnuni. Skrá og nærri kunning um OMC er á heimasíðuni http://www.omc.it/2009/
Frálandavinna er í Adriatarhavinum, og Ravenna er ein miðdepil fyri hesa vinnu. Ein handilsferð til hetta øki kann geva føroyskum tænastufyritøkum í frálandavinnu íblástur og nýggjar vinnumøguleikar.
Ætlanin er, at ferðin til OMC skal skipast sum ein tvørvinnulig handilsferð, har umboð frá øðrum vinnum eisini kunnu luttaka, og har SamVit skipar fyri serstakari skrá fyri hvørt vinnuøkið sær.
Emilia-Romagna landsluturin er eitt nú kendur fyri matvøruframleiðslu og ferðavinnu, og Ravanna er ein býur, ið er kendur fyri sínar arkitektonisku bygningar og økir av mentanarligum áhuga.
Handilsferðin verður í døgunum 24. – 28. mars og freistin fyri at boða frá luttøku er 16. februar.
Nærri kunning fæst við at venda sær til Unn Poulsen á SamVit á telefon 306913 ella umvegis teldupost unnp@samvit.fo


text:
Føroyar liggja í Atlantshavi. Úr Føroyum er næstan líka langt til Noregs, Íslands og Skotlands. Her í Atlantshavi renna saman heitir og kaldir luftstreymar, og veðurlagið er skiftandi, sól, regn og mjørki.
Føroyar eru 18 oyggjar, 16 eru bygdar. Føroyska samfelagið hevur altíð havt gott samband við hini Norðurlondini. Føroyar eru partur í danska kongsríkinum. Lóggávuvaldið í sermálum er hjá løgtinginum, sum er frá landnámstíð. Við heimastýrislógini frá 1948 hevur landsstýrið útinnandi vald í sermálum. Oyggjarnar vórðu til úr eldgosum tíðliga í tertiertíðini, fyri einum 55-60 mió. árum síðan. Nú er einki gosvirkni. Landslagið er upp gjøgnum tíðirnar evnað til av jøklum, jøkulvatni, veðri, vindi og sjógvi. Flestu oyggjarnar eru langar og smalar. Ikki er langt um firðir og sund, men ofta er streymhart. Oyggjarnar vóru bygdar fyri 1200-1300 árum síðani. Málið er nær skylt íslendskum og vesturnorskum. Milda og slavna veðurlagið er gott til seyðahald, sum var høvuðsvinna. Nú hava fiskivinnan og onnur vinna knýtt at henni størsta búskaparliga týdningin.
Minsti høvuðsstaður í Norðurlondum er Havnin. Umleið 1/3 av fólkinum býr í Havnini, og enn flyta fólk til Havnar. Eins og í nógvum øðrum nútímans stórbýum eru nógv frítíðartilboð, og møguleikarnir at fáa arbeiði ella at nema útbúgving eru betri í Havn enn á bygd. Havnarøkið hevur stóran týdning.
Landbúnaðurin hevur hesi seinnu árini aftur fingið størri týdning. Nógv er velt upp úr nýggjum, og fleiri tíðarhóskandi fjós eru bygd. Í Føroyum eru uml. 70.000 áseyðir og 1200 neyt. Undan hesum 1200 neytunum fæst øll mjólkin, ið neyðug er.
400 festibøndur sita við umleið helvtini av jørðini, og uml. 5.000 óðalsmenn eiga hina helvtina. Stórur partur av innangarðsjørðini er traðarbrúk.
Festini verða arvað, og á størsta garðinum í Føroyum, sum er í Kirkjubø, hevur sama ætt sitið síðan 1557. Garðurin er 20 merkur. Hagin ber 400 áseyðir, og har eru 24 mjólkneyt.
Føroyingar fiska á fjarleiðum, í Barentshavi, undir Grønlandi og Kanada; á miðleiðum, undir Íslandi og í Norðsjónum; á nærleiðum, undir Føroyum og á Føroya Banka. Á fjarleiðum fiska stóru saltfiska-, rækju- og flakatrolararnir og frystilínuskipini. Á nærleiðum fiska ísfiskatrolararnir og útróðrarbátarnir. Nótaskipini fiska undir Føroyum, undir Íslandi og í Barentshavinum.
Í øldir var fuglurin stórur partur í føroyska húsarhaldinum. Nú verður fuglur næstan ikki veiddur; men á fuglaplássum royna tey, at siðirnir ikki detta burtur. Seinastu nógvu árini hevur hetta verið trupult, tí at fuglastovnarnir eru minkaðir so nógv.
Ferðasamband er millum bygd og bý eftir vegum, um brýr, ígjøgnum berghol, við skipum og tyrlum. Tyrlurnar verða mest nýttar til útoyggjarnar, tí at mangan er so ringt í sjónum, at ikki er leggjandi at. Regluligt ferðasamband er til grannalondini við skipi og flogfari. Um summarið sigla ferjur við ferðafólki, men um veturin sigla bara farmaskip. 14 tímar eru at sigla til Íslands og einir 30 til Danmarkar.
Uml. 2 tímar eru at flúgva ímillum.
Hvønn dag flúgva flogfør til Danmarkar, og nakrar ferðir um vikuna verður flogið til Íslands. Summi ár hevur verið flogið t.d. til Skotlands eisini. Atlantsflog fór í 1991 at flúgva til Billund í Jútlandi. Um summari verður eisini flogið til Bergen í Noregi og London í Onglandi.
Kelda: Heimur okkara - Alfrøði 1. Bókadeild Føroya Lærarafelags og Føroya Skúlabókagrunnur. Tórshavn 1992.
Høvuðsstaður:
Tórshavn
Vídd: 1399 km2
Fólkatal: 48.532
Alment mál:
føroyskt
Átrúnaður:
kristindómur
Stýrsilag:
fólkaræðið, fleirflokkaskipan
Gjaldoyra: donsk króna (DKK) føroyskir seðlar


text:
KÍ skrivaði søgu við stórsigri
KÍ vann stórsigur í kvøld.
KÍ vann heili 5-1 móti Tre Fiori í kvøld. Jóannes Bjartalíð (2), Simen Sandmæl, Jonn Johannessen og Patrik Johannesen skoraðu málini. Sostatt skoraðu bæði Jonn og Simen í sínum Europa League ''debut'' og 17 ára gamli Jonn Johannessen telist millum yngstu leikararnar í Føroyum, sum hava skorað í Europa kapping.
5-1 sigurin er saman við einum 5-1 sigri hjá EB/Streymi móti einum liði frá Andorra tann størsti sigurin hjá einum føroyskum liði í Europa nakrantíð.


text:
Um veðurforsøgnin hjá DMI heldur, so verður tað gott fótbóltsveður, tá finalan í Løgmanssteypinum verður spæld seinni í dag.
Sambært seinastu veðurforsøgnini hjá donsku veðurstovuni DMI verður tað nevniliga upp til 16 stig í dag.
Leygardag:
Lot til andøvsgul av landsynningi, 3 til 8 metrar um sekundið. Turt og sólin sær møguliga. Hitin um dagin millum 10 og 16 stig, um náttina millum 7 og 10 stig.
Sunnudag:
Gul til stívt andøvsgul av landsynningi, 5 til 10 metrar um sekundið. Turt og sólin sær møguliga. Hitin alt døgnið millum 10 og 15 stig.
Mánadag:
Andøvsgul upp í ein strúk av landsynningi, 8 til 13 metrar um sekundið. Fyrst turt og sólin sær, men seinni kemur regn av útsynningi. Hitin alt døgnið millum 8 og 12 stig.
Gott fótbóltsveður í dag
Um veðurforsøgnin hjá DMI heldur, so verður tað gott fótbóltsveður, tá finalan í Løgmanssteypinum verður spæld seinni í dag.


text:
Lýsing
Bú- og Heimatænastan í Suðuroy søkir eftir køks- og føðslustarvsfólki í farloyvisstarv til køkin á Hamragarði í tíðarskeiðinum 1. september 2019 til 31. august 2020.
Vit søkja eftir einum dugnaligum og arbeiðssomum starvsfólki við ábyrgd fyri matframleiðsluni 32 tímar um vikuna til eitt spennandi starv har tú hevur ávirkan á tænastuna í køkinum
Uppgávur
- ábyrgd av matframleiðsluni
- tilrættisleggjan og fyrireiking
- bílegging av vørum
Útbúgving og førleikakrøv
- hevur útbúgving sum økonoma, føðsluatstøðari, føðslutøkningur ella aðra viðkomandi útbúgving innan matgerð
- KT- førleika á brúkarastøði
- arbeiðsroyndir er ein fyrimunur
Persónligar eginleikar
- er álítandi og ábyrgdarfull/ur
- hevur góð samstarvsevnir
- dugir væl at samstarva
Lønar- og setanartreytir:
Størvini verða sett sambært sáttmála millum KAF og avvarðandi yrkisfelag.
Upplýsingar
Um tú ynskir at vita meir um starvið, ert tú vælkomin at ringja til
Daimi K. í Hørg, eindarleiðara tlf. 793503.
Umsókn:
Skrivlig umsókn við avriti av prógvum v.m. skal sendast til:
Bú- og Heimatænastan í Suðuroy
att. Anna Djurhuus, leiðara
Eiðisvegur 28
900 Vágur
ella: bhs@bhs.fo
Umsóknarfreist: 5. August 2019


text:
Sirið Stenberg, landsstýriskvinna í heilsu- og innlendismálum, hevur fingið handað uppskot um endurskoðaðan veðurlagspolitikk. Nýggja uppskotið fevnir um tíðarskeiðið frá 2020 til 2030.
Verandi veðurlagspolitikkur, ið er frá 2009, gongur fram til 2020, og skuldi tí nú endurskoðast. Harumframt hava Føroyar í 2016 tikið undir við París avtaluni frá 2015, ið strembar eftir at avmarka veðurlagsbroytingar. Avtalan fær gildi í 2020.
París avtalan er grundarlagið undir uppskotinum til endurskoðaða veðurlagspolitikkin. Avtalan ásetir, at strembast skal eftir, at miðalhitin á jørðini ikki hækkar meira enn tvey hitastig, og helst ikki meira enn hálvt annað hitastig í mun til undan ídnaðarkollveltingina. Hitin á jørðini er longu hækkaður út við eitt stig síðani ídnaðarkollveltingina.
Avtalan ásetir ikki beinleiðis, hvussu nógv útlátið av veðurlagsgassi skal skerjast.
Veðurlagsnevndin hjá ST, IPCC, hevur mælt til, at útlátið av veðurlagsgassi verður skert við 45 prosentum fram til 2030 í mun til útlátið í 2010. Í 2050 skal ikki latast meira út av veðurlagsgassi enn trø, plantur og hav kunnu upptaka.
Neyðugt er, at átøk verða sett í verk at skunda undir gongdina at minka oljunýtsluna, tí skotbráið at røkka tilmælinum frá IPCC fram til 2030 er stutt.
Tað er torført frammanundan at meta um, hvussu ávirkanin av átøkunum verður. Tí verður mælt til, at fylgt verður við gongdini og neyðugar tillagingar gjørdar, so hvørt tørvurin á tillagingum verður staðfestur.
Ætlandi verður uppskotið grundarlag undir løgtingsviðgerð, tá nývalda løgtingið kemur saman.
Veðurlagspolitikkur Føroya 2020 - 2030
Í samandráttinum verður sagt:
Í hesum uppskotinum verður mælt til fleiri átøk at skunda undir orkuskiftið í Føroyum.
Uppskotið tekur sum heild støði í teimum tilmælum og málum, sum veðurlagsnevndin hjá ST, Intergovernmental Panel on Climate Change, IPCC, hevur sett fyri at skerja samlaða heimsútlátið av vakstrarhúsgassi við 45 prosentum í 2030.
IPCC mælir eisini staðiliga til, at heimsins lond ikki hava meira útlát í 2050 enn trø, plantur og hav kunnu upptaka.
Skotbráið er lutvíst stutt og fyri at røkka hesum, er neyðugt við greiðum átøkum beinanvegin. Tað er við hesum tilmælum í huga, at hetta uppskotið skal lesast.
Høvuðsmálið í veðurlagspolitikkinum fram til 2030 er sett í tveimum. Í fyrsta lagi verður mælt til, at Føroyar skerja sítt útlát av vakstrarhúsgassi á landi við í minsta lagi 45 prosentum fram til 2030 í mun til útlátið í 2010.
Í øðrum lagi verður mælt til, at Føroyar beinanvegin fara at seta tiltøk í verk fyri at tálma útlátið frá skipum, soleiðis at útlátið á sjónum skal vera skert 50 prosent í 2050, sum altjóða sjóferðslufelagsskapurin hjá ST International Maritime Organisation, IMO, mælir til.
Skerjingin fram til 2030 verður eftir hesum uppskoti sostatt minni, enn IPCC mælir til. Orsøkin er heilt einfalt, at skulu Føroyar skerja sítt útlát 45 prosent, vil tað í praksis siga, at vit skulu gevast við mest sum allari oljunýtslu á landi longu í 2030. Tað verður ikki hildið at vera realistiskt.
Tað verður mett skilabest, at orkunýtslan á landi og orkunýtslan hjá skipum verða viðgjørd hvør sær í veðurlagspolitikkinum, tí viðurskiftini á landi og sjógvi kunnu illa sammetast. Sum støðan er nú, eru møguleikarnir at minka oljunýtsluna frá skipum avmarkaðir, men hetta sigur kortini ikki, at skip ikki eisini skulu taka tøk.
Átøkini, ið verða skotin upp, fevna víða. Tað eru millum annað stuðulsskipanir, avgjøld og krøv, sum skulu ásetast við lóg. Mælt verður til, at uppskotini, sum politisk undirtøka er fyri at seta í verk, verða nágreinað, herundir at mett verður um tørvin á, at samfelagsbúskaparlig lýsing verður gjørd av ætlaða orkuskiftinum. Hetta kann vera viðkomandi til tess at meta um, hvussu átøkini verða sett í verk á mest skynsamiligan hátt, og hvussu tey skulu raðfestast
Altjóða granskingarumhvørvi hava skundað undir tilgongdina at finna loysnir innan reinorku umskiftið.
Roknað verður við, at tøknin á økinum fer at mennast skjótt næstu árini. Av somu orsøk er neyðugt áhaldandi at fylgja tøkniligu gongdini neyvt og gera tillagingar í átøkunum, har tað krevst. Tað er kortini neyvan sannlíkt, at tøkniliga broytingin fer fram so skjótt og av sær sjálvari, at Føroyar sum samfelag sleppa undan at taka ítøkilig stig beinanvegin.
Tað er sera týdningarmikið, at Føroyar gera munagóð átøk á veðurlagsøkinum beinanvegin, tí annars verður trupult at røkka málinum, sum er sett fyri 2030.
Eingin ivi er um, at verða eingi stig tikin nú, verður fíggjarliga avleiðingin enn størri við tíðini.
Um tú veitst okkurt, sum VP ikki veit - skriva so til vp@vp.fo


text:
Bárður skal hitta løgtingsformannin á middegi
Politikkur10-09-2019 - 08:30 - Jóanis Albert Nielsen
Bárður á Steig Nielsen, samráðingarleiðari, skal á middegi í dag hitta Páll á Reynatúgvu, løgtingsformann, og greiða honum frá um grundarlag er fyri at halda fram við samgongusamráðingum ella ikki.
Fólkaflokkurin, Sambandsflokkurin og Miðflokkurin hava seinastu dagarnar samráðst um nýggja samgongu.
Jenis av Rana, formaður í Miðflokkinum, segði við miðlarnar, sum vóru í løgtinginum í gjárskvøldið, at hann væntar ikki, at samgonguskjalið verður undirskrivað í dag, les meira á portal.fo her.